***ԶԵԿՈՒՅՑ***

***ՀԱՅԱՍՏԱՆՈՒՄ ԽՈՍՔԻ ԱԶԱՏՈՒԹՅԱՆ ՎԻՃԱԿԻ ԵՎ ԼՐԱԳՐՈՂՆԵՐԻ***

***ՈՒ ԶԼՄ-ՆԵՐԻ ԻՐԱՎՈՒՆՔՆԵՐԻ 2024Թ․ 1-ԻՆ ԵՌԱՄՍՅԱԿԻ ԽԱԽՏՈՒՄՆԵՐԻ ՄԱՍԻՆ***

**

*Խոսքի ազատության պաշտպանության կոմիտեն պարբերաբար հանրությանն է ներկայացնում իր զեկույցները՝ հայաստանյան լրատվամիջոցների և դրանց աշխատակիցների գործունեության միջավայրի ու խնդիրների, խոսքի ազատության վիճակի, ԶԼՄ-ների և լրագրողների իրավունքների խախտումների մասին։ Սույն զեկույցում արտացոլված են 2024թ․ առաջին եռամսյակի տվյալները:*

*Զեկույցում տեղ գտած փաստերի հավաքագրման աղբյուրներն են.*

*- ԽԱՊԿ-ի «թեժ գծով» ստացված ահազանգերը,*

*- ԽԱՊԿ-ի փորձագետների հանդիպումներն ու զրույցները ԶԼՄ-ների աշխատակիցների հետ,*

*- պետական մարմիններին ուղարկված պաշտոնական հարցումների պատասխաննե րը,*

*- ԶԼՄ-ների ներգրավվածությամբ դատական գործերի նյութերը,*

*- գործընկեր լրագրողական կազմակերպությունների տարածած նյութերը,*

*- ԶԼՄ-ների հրապարակումները։*

*Բովանդակություն*

*Համառոտ ամփոփում ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․ 3*

*Լրատվամիջոցների գործունեության միջավայրը ․․․․․․․․․․․․․․․․․․․․․․․․․․ 5*

*Լրատվամիջոցների իրավունքների խախտումներ (ընդհանուր թվեր) …13*

*Ֆիզիկական բռնություններ լրագրողների նկատմամբ ․․․․․․․․․․․․․․․․․․ 15*

*Ճնշումներ ԶԼՄ-ների և դրանց աշխատակիցների նկատմամբ ․․․․․․․․․․․ 16*

*Տեղեկություն ստանալու և տարածելու իրավունքի խախտումներ ․․․․․․․․ 45*

*ԶԼՄ-ների գործունեությանն առնչվող այլ իրադարձություններ ․․․․․․․․․․․․ 55*

*Ծրագրի ղեկավար Աշոտ Մելիքյան*

*Մեդիա փորձագետ Հասմիկ Բուդաղյան*

*Զեկույցում տեղ գտած տեսակետները և գնահատականները ԽԱՊԿ-ինն են և կարող են չհամընկնել «Հանուն ժողովրդավարության ազգային հիմնադրամ» միջազգային կազմակերպության* *տեսակետների և դիրքորոշումների հետ:*

***ՀԱՄԱՌՈՏ ԱՄՓՈՓՈՒՄ***

Խոսքի ազատության պաշտպանության կոմիտեն 2024թ․ առաջին եռամսյակում արձանագրել է լրագրողների և լրատվամիջոցների նկատմամբ տարատեսակ ճնշումների **17** և տեղեկություններ ստանալու և տարածելու իրավունքի խախտումների **41** դեպք։ Դիտարկված ժամանակահատվածի դրական առանձնահատկություններից է այն, որ ԶԼՄ-ների ներկայացուցիչների դեմ ֆիզիկական բռնության ոչ մի դեպք տեղի չի ունեցել։

Ի տարբերություն սրա, աճել է ընդդեմ ԶԼՄ-ների և լրագրողների դատական հայցերի հոսքը։ Հունվար-մարտ ամիսներին ներկայացվել է այդպիսի **12** նոր հայց, ինչը 3-ով ավելի է 2023թ․ նույն ժամանակահատվածի համեմատ։ Այդ 12 դատական հայցերից 5-ը ներկայացվել են պետական պաշտոնյաների, 6-ը՝ գործարար շրջանակների, 1-ը՝ շարքային քաղաքացու կողմից։

Եռամսյակի ընթացքում ճնշումների վերոնշյալ 17 դեպքերը դրսևորվել են նաև լրագրողների ու օպերատորների հանդեպ անվայելուչ վերաբերմունքով, օնլայն տիրույթում սպառնալիքներով, օրինական մասնագիտական գործունեության խոչընդոտումներով, որոնք ներկայացված են զեկույցի համապատասխան բաժիններում։ Առավել խնդրահարույց դեպքերի վերաբերյալ լրագրողական 10 կազմակերպություններ հանդես են եկել հայտարարություններով։  
 Իրավիճակը մտահոգիչ է մնում տեղեկություններ ստանալու և տարածելու իրավունքի խախտումների առումով։ Թեև փետրվարի 7-ին այս խնդիրը քննարկման առարկա է դարձել ՀՀ կառավարությունում՝ վարչապետի աշխատակազմի ղեկավարի նախաձեռնությամբ կազմակերպված հանդիպմանը, որին մասնակցում էին պետական մարմինների պաշտոնյաներ և լրագրողական ու իրավապաշտպան հասարակական կազմակերպությունների ղեկավարներ, այդուհանդերձ, գործնականում առայժմ բարելավում չի նկատվում։ Առաջին եռամսյակի ընթացքում գրանցված տեղեկատվության ազատության խնդիրները դրեևորվել են պետական մարմինների կողմից ստացված հարցումների անհիմն մերժմամբ, պատասխանների տրամադրման անհարկի ձգձգումներով և օրենքով նախատեսված ժամկետների և կարգի խախտմամբ, հարցերի էությանը չհամապատասխանող կամ դրանք շրջանցող, զուտ ձևական արձագանքներով։ Որոշ դեպքերում հարցումների հեղինակները դիմել են դատարան՝ տեղեկությունների տրամադրմանը պարտավորեցնելու պահանջով։ Դիտարկված ամիսներին ներկայացվել է 2 այդպիսի հայց։   
 Պաշտոնական տեղեկությունների մատչելիությունը ապահովելու տեսակետից հատկապես ուշագրավ էր գործադիր իշխանության նախաձեռնությունը փոփոխելու և արդիականացնելու «Տեղեկատվության ազատության մասին» օրենքը։ Դրա նոր նախագիծը, որը մշակել էր ՀՀ բարձր տեխնոլոգիական արդյունաբերության նախարարությունը և տեղադրել [e-draft.am](file:///\\Cpfe2-pc\!!!transfer\2024\REPORT%202024\e-draft.am) կայքում, տարեսկզբին սուր քննադատության արժանացավ լրագրողական և իրավապաշտպան հասարակական կազմակերպությունների կողմից։ Թեև օրենսդրական փոփոխությունների ու լրացումների միջոցով նախատեսվում էր այս ոլորտում առավելագույնս օգտագործել ժամանակակից տեխնոլոգիաները, ինչը, անշուշտ, դրական մոտեցում է, բայց բուն տեղեկատվության ազատության իրավունքի առումով այդ նախագիծը փորձագիտական շրջանակներում գնահատվեց որպես հետընթաց գործող օրենքի համեմատ։ Արդյունքում նախարարությունը վերափոխեց օրինագիծը և պատրաստեց մի փաթեթ, որի հիմքում «Հանրային տեղեկությունների մասին» նոր օրենքի նախագիծն է։ Վերջինս զուգորդվում է հարակից մի շարք օրենքներում, այդ թվում՝ «Տեղեկատվության ազատության մասին» օրենքում առաջարկվող փոփոխությունների և լրացումների նախագծերով։ Փետրվարի 26-ից մարտի 12-ն այդ փաթեթը տեղադրվեց պաշտոնական e-draft.am կայքում[[1]](#footnote-1)։ Փորձագիտական շրջանակներից բազմաթիվ դիտողություններ և առաջարկություններ են ներկայացվել օրինագիծերը հեղինակած նախարարությանը, և մասնագիտական քննարկումները շարունակվում են։  
 Նույն ժամանակահատվածում աշխատանքներ են ընթացել նաև «Զանգվածային լրատվության մասին» օրենքում և հարակից օրենքներում փոփոխություններ և լրացումներ կատարելու ուղղությամբ։ Համաձայն 2022 թվականի ապրիլին ստորագրված Համագործակցության հուշագրի՝ այդ աշխատանքները համատեղ իրականացնում են ԱԺ պրոֆիլային հանձնաժողովը, Արդարադատության նախարարությունը և հուշագրին միացած լրագրողական հասարակական կազմակերպությունները։ Նախատեսվող փոփոխությունները միտված են որակյալ լրագրության տարածմանը՝ խրախուսելով մասնագիտական էթիկայի նորմերի հիման վրա ԶԼՄ-ների ինքնակարգավորման համակարգի կայացումն ու զարգացումը։ Փաթեթը ներկայացված է ՀՀ կառավարություն և հավանություն ստանալու դեպքում կուղարկվի Ազգային ժողով։

***ԼՐԱՏՎԱՄԻՋՈՑՆԵՐԻ ԳՈՐԾՈՒՆԵՈՒԹՅԱՆ ՄԻՋԱՎԱՅՐԸ***

*2024թ․ առաջին եռամսյակում հասարակական-քաղաքական իրավիճակը Հայաստանում համեմատաբար հանդարտ էր։ Չկային բազմահազարանոց ցույցեր ու երթեր, այլ բողոքի ակցիաներ, որոնք սովորաբար զուգորդվում են նաև տարատեսակ բախումներով, ինչի արդյունքում տուժում են նաև լրագրողներն ու օպերատորները։ Թերևս նաև այս առճակատումներից զերծ իրավիճակով է պայմանավորված այն, որ հունվար-մարտ ամիսներին ԶԼՄ-ների ներկայացուցիչների հանդեպ ֆիզիկական բռնության որևէ դեպք չի արձանագրվել։ Սակայն պահպանվել են նախորդ տարվանը բնորոշ՝ լրագրողների և լրատվամիջոցների նկատմամբ տարատեսակ այլ ճնշումների, ինչպես նաև տեղեկություններ ստանալու ու տարածելու իրավունքի խախտումների քանակական բարձր ցուցանիշները։ Դիտարկված եռամսյակում աճել է նաև ընդդեմ ԶԼՄ-ների և լրագրողների ներկայացվող դատական հայցերի թիվը․ գրանցվել է* ***12*** *նոր գործ՝ 3-ով ավելի, քան նախորդ տարվա նույն ժամանակահատվածում։*

Ընդհանուր առմամբ արձանագրված ճնշումների թիվը **17** է, որոնք արտահայտվել են նաև ԶԼՄ-ների ներկայացուցիչներին ուղղված սպառնալիքներով, վիրավորանքներով, նրանց օրինական մասնագիտական գործունեության խոչընդոտումներով։ Այսպես՝ մարտի 5-ին, մայրաքաղաքի «Եռաբլուր» պանթեոնում, երբ վարչապետ Նիկոլ Փաշինյանն այցելել է Վազգեն Սարգսյանի շիրիմին, այդտեղ գտնվող լրագրողներին և օպերատորներին արգելվել է լուսաբանել այդ արարողությունը[[2]](#footnote-2)։ Պետական պահպանության ծառայության աշխատակիցները ոստիկանների հետ տարածքից հեռացրել են ԶԼՄ-ների ներկայացուցիչներին՝ պատճառաբանելով, որ նրանք հավատարմագրված չեն՝ միջոցառումը լուսաբանելու համար։ Լրագրողների փորձերը՝ գոնե հեռվից նկարահանում կատարելու, բախվել են կոշտ հակազդեցության ուժային կառույցների կողմից։ Այս առնչությամբ լրագրողական 10 կազմակերպություններ հանդես եկան հայտարարությամբ և ՀՀ կառավարության աշխատակազմից պահանջեցին հրապարակայնորեն բացատրություն տալ կիրառված անհիմն արգելքի վերաբերյալ և երաշխավորել, որ ապագայում նման գործելաոճը չի կրկնվի, ինչպես նաև՝ հանրային հետաքրքրություն ներկայացնող, լուսաբանման ենթակա ցանկացած պաշտոնական միջոցառում կազմակերպելիս բարենպաստ պայմաններ ստեղծել լրագրողների համար՝ բացառելով նրանց օրինական գործունեության որևէ խոչընդոտում։

Այս հայտարարությանը մարտի 15-ին արձագանքեցին վարչապետի աշխատակազմի տեղեկատվության և հասարակայնության հետ կապերի վարչությունից՝ նշելով, որ «վարչապետը հարգանքի տուրք է մատուցել Վազգեն Սարգսյանի հիշատակին, որևէ հարցազրույց նախատեսված չի եղել, միջոցառումը եղել է արարողակարգային, ուստի լրատվամիջոցներն իրազեկված չեն եղել Եռաբլուր այցի մասին։ Այցը վարչապետի աշխատակազմի կողմից լուսաբանվել է, հաղորդագրությունը, տեսանյութն ու լուսանկարները հասանելի են եղել բոլոր լրատվամիջոցներին»։ Այսպիսով՝ պաշտոնապես հերքվեց ուժային կառույցների այն պատճառաբանությունը, թե լուսաբանելու արգելքը պայմանավորված էր նրանով, որ լրագրողները չեն ունեցել հավատարմագրում, ինչը չի նախատեսվել և չի կազմակերպվել։ Մյուս կողմից էլ ամրապնդվեց մտահոգությունը, որ իշխանությունները հաճախ անտեսում են մինչ այժմ լրատվական դաշտում ձևավորված պրակտիկան և ավանդույթները՝ կիրառելով անհիմն սահմանափակումներ և կոշտ միջոցներով խոչընդոտելով ԶԼՄ-ների օրինական աշխատանքը։ Ի վերջո կանխատեսելի էր (դա տեղի է ունենում ամեն տարի), որ մարտի 5-ին՝ Ազգային հերոս Վազգեն Սարգսյանի ծննդյան օրը, ԶԼՄ-ների ներկայացուցիչները գալու են լուսաբանելու երկրի առաջին դեմքերի և այլ պաշտոնյաների այցելությունը նրա շիրիմին։ Եվ այդ ամենը քաղաքակիրթ կազմակերպելու փոխարեն կոշտ արգելք է կիրառվում։   
 Ավելի վաղ՝ փետրվարի 20-ին, «Եռաբլուր» պանթեոնում լրագրողների հանդեպ անվայելուչ պահվածք են ցուցաբերել Արցախի նախագահ Սամվել Շահրամանյանն ու իր թիկնազորը։ Վերջիններս մասնավորապես խոչընդոտել են «24News» լրատվական կայքի լրագրող Մերի Մանուկյանի ու օպերատոր Ասատուր Ասլանյանի աշխատանքը, ինչը ուղեկցվել է հայհոյանքով։ Նույն օրը Սամվել Շահրամանյանն ընդունել է այդ լրատվամիջոցի ներկայացուցիչներին, ափսոսանք հայտնել ու դատապարտել կատարվածը[[3]](#footnote-3)։

Լրագրողական հանրության մտահոգությունն առաջացրեց նաև «Ազատություն» ռադիոկայանի Լոռու և Տավուշի մարզերի թղթակից Կարինե Սիմոնյանի նկատմամբ ճնշում կիրառելու փաստը[[4]](#footnote-4)։ Այսպես՝ գտնվելով Երևանում, նա մարտի 29-ին տեղեկացել է, որ իր Վանաձորի բնակարանից գողացել են աշխատանքային տեսախցիկը։ Ըստ լրագրողի՝ տեսախցիկը եղել է դատարկ, որևէ այլ իր, ընդ որում՝ ոչ պակաս արժեքավոր, չեն տարել, և կատարվածը, ամենայն հավանականությամբ, պայմանավորված է իր մասնագիտական գործունեությամբ ու կարող է լինել իրեն նախազգուշացնելու, վախեցնելու և լռեցնելու փորձ։ Ի դեպ, սա Կարինե Սիմոնյանի նկատմամբ ճնշում գործադրելու առաջին դեպքը չէ։ Լրագրողական 10 կազմակերպություններ այս առնչությամբ հանդես եկան համատեղ հայտարարությամբ և իրավապահներից պահանջեցին՝ ամենայն լրջությամբ վերաբերվել մասնագիտական գործունեությունն իրականացնող լրագրողի դեմ ոտնձգությունների փաստերին և բոլոր անհրաժեշտ միջոցները ձեռնարկել մեղավորներին բացահայտելու համար։

Դիտարկվող ժամանակահատվածը խնդրահարույց է եղել նաև տեղեկություններ ստանալու և տարածելու իրավունքի խախտումների առումով։ Հաճախ լրագրողների հարցմանն ի պատասխան պետական կառույցները պահանջում են լրացուցիչ 30-օրյա ժամկետ, իսկ այդ ժամկետի ավարտին մերժում են տեղեկության տրամադրումը։ Տարածված երևույթ են մնում օրենքով նախատեսված տեղեկատվության ժամկետների խախտումները, հարցումներին ոչ պատշաճ, լղոզված պատասխանները, չարաշահվում են հղումները պետական գաղտնիքին, ինչի քողարկմամբ չեն տրամադրվում հրապարակման ենթակա տեղեկությունները։  
 Կարևոր է, որ նախորդ տարվա ԽԱՊԿ զեկույցի հրապարակումից հետո վարչապետի աշխատակազմի ղեկավար Արայիկ Հարությունյանի նախաձեռնությամբ փետրվարի 7-ին խորհրդակցություն կազմակերպվեց պետական մարմինների և լրագրողական ու իրավապաշտպան կազմակերպությունների ղեկավարների մասնակցությամբ։ Քննարկվեցին մի շարք խնդիրներ, որոնց հաղթահարումը կարող է դյուրացնել պաշտոնական տվյալների հասանելիությունը՝ հատկապես ԶԼՄ-ների համար։ Այդուհանդերձ, տեղեկություններ ստանալու և տարածելու իրավունքի խախտումների թիվը բավական բարձր է՝ **41**։

Այս առումով ուշագրավ էին իշխանությունների կողմից առաջարկված օրենսդրական փոփոխությունները և դրանց հետ կապված գործընթացները։ Մասնավորապես՝ ՀՀ բարձր տեխնոլոգիական արդյունաբերության նախարարության հեղինակած և 2023թ․ դեկտեմբերի 19-ից 2024թ․ հունվարի 4-ը պաշտոնական [e-draft.am](file:///\\Cpfe2-pc\!!!transfer\2024\REPORT%202024\e-draft.am) կայքում տեղադրված «Տեղեկատվության ազատության մասին» օրենքի նոր նախագիծը բուռն բանավեճերի առարկա դարձավ և արժանացավ լրագրողական և իրավապաշտպան հասարակական կազմակերպությունների սուր քննադատությանը։ Պաշտոնական մեկնաբանմամբ՝ նախագծի ընդունումը պետք է նպաստի ոլորտում միասնական  քաղաքականության իրականացման և պետական տեղեկատվական համակարգի ձևավորմանը, զարգացմանը և արդիականացմանը՝ հնարավորություն ստեղծելով երկրի կառավարման, տնտեսության և հասարակության թվային փոխակերպման համար: Մինչդեռ, ըստ լրագրողական և իրավապաշտպան կազմակերպությունների՝ այդ նախագծի ընդունումը կարող էր վատթարացնել իրավիճակը տեղեկատվության ազատության ոլորտում և իրավական հիմքեր ստեղծել պետական մարմիններից տեղեկություններ ստանալու հարցումները մերժելու, պաշտոնական տվյալների տրամադրումը բարդացնելու համար։ Փորձագիտական շրջանակների մտահոգությունները հատկապես պայմանավորված էին նրանով, որ օրենսդրորեն տեղեկատվական նոր տեխնոլոգիաների կիրառումը խթանելուն զուգահեռ փորձ էր կատարվում ներմուծել այնպիսի իրավակարգավորումներ, որոնք պետական մարմիններից պաշտոնական տվյալներ ստանալու չարդարացված սահմանափակումներ և խոչընդոտներ կստեղծեին։

Քննարկումների արդյունքում, այդ թվում՝ ՀՀ կառավարությունում կայացած հանդիպումից հետո, որին մասնակցում էին պետական մարմինների պաշտոնյաներն ու քաղաքացիական հասարակության կառույցների փորձագետները, Բարձր տեխնոլոգիական արդյունաբերության նախարարությունը վերանայեց իր մոտեցումը և պատրաստեց «Հանրային տեղեկությունների մասին» նոր օրենքի նախագիծը, որին կցեց նաև հարակից մի շարք օրենքներում, այդ թվում՝ «Տեղեկատվության ազատության մասին» օրենքում, փոփոխությունների և լրացումների նախագծերի փաթեթ։ Փետրվարի 26-ից մարտի 12-ը այն տեղադրել է edraft.am հարթակում[[5]](#footnote-5)։

Փորձագետներն այս փաթեթում ևս լուրջ խնդիրներ են տեսնում։ Դրանցից հիմնականը, ըստ Ինֆորմացիայի ազատության կենտրոնի, կապված է հանրային տեղեկատվության լիազոր մարմնի դերի հետ։ ԻԱԿ-ն առաջարկում է հիմնովին վերանայել այդ մարմնի իրավասությունների շրջանակը, քանի որ հսկողական գործառույթներն այնպիսին են, որ տեղեկատվության ազատության իրավունքին ոչ իրավաչափ միջամտության ռիսկեր են պարունակում: Նշենք, որ լիազոր մարմինը, ըստ նախագծի, գործելու է Բարձր տեխնոլոգիական արդյունաբերության նախարարության ենթակայության ներքո՝ Հայաստանի տեղեկատվական համակարգերի գործակալության միջոցով։ Ըստ ԻԱԿ-ի՝ այդ մարմնի գործառույթները հիմնականում պետք է լինեն տեղեկությունների մատչելիության ապահովումն ու դրա կառավարման նկատմամբ հսկողությունը՝ առանց առնչվելու տեղեկատվության ազատության իրավունքին: Բացի այդ, պետք է ձեռնպահ մնալ տեղեկությունների հասանելիության և հատկապես դրա սահմանափակման վերաբերյալ որոշումներ կայացնելու՝ լիազոր մարմնի գործառույթ սահմանելուց:

Լրագրողական և իրավապաշտպան կազմակերպությունների մտահոգության առարկա է շարունակում մնալ տեղեկատվության ազատությանը վերաբերող օրենսդրության մեջ ներմուծված «սահմանափակ տարածման ծառայողական տեղեկություններ» հասկացությունը և դրա կիրառումը որպես հիմք՝ պաշտոնական տվյալներ ստանալու հարցումները մերժելու համար․ ինչպես նշել ենք նախորդ զեկույցներում, դրա տակ կարող է ընկնել պետական մարմնում շրջանառվող գրեթե յուրաքանչյուր փաստաթուղթ։

Առաջին եռամսյակում լրամշակվեց ու Կառավարությանը ներկայացվեց «Զանգվածային լրատվության մասին» օրենքում և դրան հարակից օրենքներում փոփոխություններ և լրացումներ կատարելու նախագծերի փաթեթը։ Այդ աշխատանքներն իրականացվում էին 2022 թվականի ապրիլին ընդունված եռակողմ Համագործակցության հուշագրի հիման վրա, որն ստորագրել են ԱԺ գիտության, կրթության, մշակույթի, սփյուռքի, երիտասարդության և սպորտի հարցերի մշտական հանձնաժողովը, Արդարադատության նախարարությունն ու Խոսքի ազատության պաշտպանության կոմիտեն՝ գործընկեր 10 լրագրողական հասարակական կազմակերպությունների անունից։ Օրինագծերի մշակման գործընթացին աջակցել է նաև Freedom House միջազգային կազմակերպությունը։

Առաջարկվող փոփոխություններով փորձ է արվում արդիականացնել «Զանգվածային լրատվության մասին» օրենքը, համապատասխանեցնել այն միջազգային չափանիշներին։ Նախևառաջ սահմանվում են «լրագրող» և «ԶԼՄ» նոր հասկացությունները, ինչը չափազանց կարևոր է տեղեկատվական տեխնոլոգիաների զարգացման այս ժամանակաշրջանում։ Բացի այդ, օրենքով կամրագրվի ԶԼՄ-ների ինքնակարգավորման համակարգի ճանաչումը պետության կողմից, կխրախուսվի որակյալ լրագրության տարածումն ու զարգացումը՝ հիմնված մասնագիտական էթիկայի նորմերի կիրառման վրա։

Փաթեթում փոփոխություններ են առաջարկվում նաև Քաղաքացիական օրենսգրքի՝ զրպարտությանը և վիրավորանքին վերաբերող 1087․1 հոդվածում՝ դատարան հայց ներկայացնելուց առաջ արտադատական մարմիններին դիմելու հետ կապված խոչընդոտները հաղթահարելու համար, տերմինաբանական փոփոխություններ են նախատեսվում «Տեսալսողական մեդիայի մասին» օրենքում և այլն։

Եռամսյակի ընթացքում մի քանի առիթներով փորձագիտական հանրությունն անդրադարձավ Հանրային հեռարձակողի խնդիրներին։ Այսպես՝ հունվարի 6-ին ԽԱՊԿ-ը գործընկեր կազմակերպությունների հետ հայտարարություն տարածեց Հանրային հեռուստաընկերության Առաջին ալիքի նախաամանորյա եթերով Ամենայն հայոց Կաթողիկոսի ուղերձը չհեռարձակելու կապակցությամբ[[6]](#footnote-6)։ Հանրային հեռարձակողի Խորհրդի պարզաբանմամբ՝ որոշում էր կայացվել ուղերձը հեռարձակել եթերի ամենադիտվող հատվածներից մեկում՝ պաշտոնական ուղերձների համար առանձնացված ժամին, և ըստ այդմ Կաթողիկոսի ելույթը պետք է հաջորդեր Սահմանադրությամբ պետության գլուխ հանդիսացող ՀՀ նախագահի ելույթին։ Մայր Աթոռն իր անհամաձայնությունն էր հայտնել այդ ձևաչափի առնչությամբ, և արդյունքում ելույթը չհնչեց։ Ըստ փորձագետների՝ ձևավորված ավանդույթի խախտումը դժվար է արդարացված և հիմնավորված համարել, հետևաբար՝ հայտարարությամբ Հանրային հեռարձակողի խորհրդին կոչ արվեց առավել շրջահայացություն դրսևորել գործունեության այն ավանդույթների նկատմամբ, որոնք ծայրահեղ զգայուն են հասարակության համար, և դրանք փոփոխելիս հիմնվել վստահելի ուսումնասիրությունների և վերլուծությունների վրա, նախաձեռնել հանրային և մասնագիտական քննարկումներ՝ Հանրայինի եթերում Ամանորի ուղերձները հեռարձակելու համար օրենսդրական փոփոխություններ կատարելու նպատակահարմարության վերաբերյալ։ Եղան նաև բազմաթիվ այլ արձագանքներ, համաձայն որոնց՝ այս խնդիրը մեծապես պայմանավորված էր վերջին շրջանում իշխանությունների և Մայր Աթոռի միջև լարված հարաբերություններով։   
 Մամուլում և սոցիալական ցանցերում լայն քննարկման առիթ դարձավ նաև Հանրային հեռարձակողի խորհրդի և Հանրային ռադիոյի տնօրենի միջև ծագած սուր բանավեճը։ Փետրվարի 5-ին Հանրային ռադիոընկերության տնօրեն Գարեգին Խումարյանը հրապարակել է հոդված[[7]](#footnote-7), որով վիճարկել է ռադիոյի եթերում ՀՀ վարչապետ Նիկոլ Փաշինյանի արտահայտած որոշ տեսակետներ, ինչպես նաև քննադատության է ենթարկել կառավարության ղեկավարի հետ հարցազրույցն անցկացրած հաղորդավարի աշխատանքը։ Հաջորդ օրը ՀՀԽ-ն հայտարարություն է տարածել Գարեգին Խումարյանի վարքագծի առնչությամբ[[8]](#footnote-8)։ Ըստ Խորհրդի՝ տնօրենը առերևույթ չարաշահել է իր լիազորություններն ու պաշտոնեական դիրքը, օգտագործել Հանրային ռադիոյի հեղինակությունը և պաշտոնական կայքը՝ սեփական կարծիքը անվիճարկելիորեն ներկայացնելու և առավելագույն արձագանք ապահովելու համար։ Միաժամանակ Հանրային հեռարձակողի խորհուրդը դիմել է ԶԼՄ-ների Էթիկայի դիտորդ մարմնին՝ Գարեգին Խումարյանի գործողությունների վերաբերյալ փորձագիտական կարծիք ստանալու ակնկալիքով։ Դիտորդ մարմնի՝ մարտի 22-ին հրապարակված կարծիքի համաձայն՝ Հանրային հեռարձակողի խորհրդի հայտարարության մեջ օգտագործված ձևակերպումները («առերևույթ չարաշահել է իր լիազորություններն ու պաշտոնեական դիրքը» և այլն) համարժեք չեն իրավիճակին և չեն նպաստում հանրության մեջ կարծիքների ազատ փոխանակման և բանավեճի մշակույթի զարգացմանը[[9]](#footnote-9)։ Դիտորդ մարմինը եզրակացրել է, որ Խումարյանի մեկնաբանություններն ու վերլուծությունները հիմնված են ստույգ փաստերի և տեղեկությունների վրա, համապատասխանում են բազմակարծության օրենսդրական պահանջին և Էթիկայի կանոնագրով սահմանված՝ կարծիքների փոխանակման ազատությանը։ Միևնույն ժամանակ ԴՄ-ն նշել է, որ հեռարձակված հաղորդման որակի վերաբերյալ իր կարծիքը Գարեգին Խումարյանը հրապարակել է Հանրային ռադիոյի կայքի «Հասարակություն» բաժնում, այլ ոչ թե մասնագիտական խնդիրներին նվիրված՝ տնօրենի սյունակում կամ համապատասխան որևէ այլ բաժնում։ Այս փաստը կարող է հանրության կողմից ընկալվել որպես խնդրո առարկա հարցազրույցում քննարկված խնդիրների վերաբերյալ ռադիոկայանի՝ ի դեմս տնօրենի քաղաքական կողմնորոշման դրսևորում: Նման ընկալումից խուսափելու համար շահեկան կլիներ, որ Հանրային ռադիոյի բովանդակությանն առնչվող հոդվածները հրապարակվեին հատուկ սյունակի միջոցով։

Եռամսյակի ուշագրավ իրադարձություններից էր այն, որ մարտի 29-ից «Հայաստանի հեռուստատեսային և ռադիոհաղորդիչ ցանց»-ը արգելափակեց «ՌՏՌ-Պլանետա» հեռուստաալիքով հեռարձակվող «Երեկոն Վլադիմիր Սոլովյովի հետ» և «Կիրակի երեկոն Վլադիմիր Սոլովյովի հետ» հաղորդումների հեռարձակումը Հայաստանի տարածքում: Հաշվի առնելով ռուսական հեռուստաընկերությունների կողմից հայկական եթերում տարածվող ապատեղեկատվության ու ատելության խոսքի մեծ ծավալները՝ կարծում ենք, որ նման լուծումը վաղուց էր հասունացել, քանի որ մենք գործ ունենք ոչ թե լրագրության հետ, այլ՝ քարոզչության, և հանրությունը, որն օգտվում է հանրային մուլտիպլեքսից, պետք է զերծ մնա այդ ամենից։ Ընդ որում, դա որևէ աղերս չունի խոսքի ազատության սահմանափակման հետ՝ ճիշտ այնպես, ինչպես ռուսական ալիքների գործունեությունը որևէ աղերս չունի խոսքի ազատության և լրագրության հետ։

Հիշեցնենք, որ ավելի վաղ՝ 2023թ․ դեկտեմբերի 20-ին, Հեռուստատեսության և ռադիոյի հանձնաժողովը որոշում կայացրեց 30 օրով կասեցնել «Սպուտնիկ Արմենիա» ռադիոծրագիրը հեռարձակող «Տոսպա» ռադիոընկերության խմբագրություն» ՓԲԸ լիցենզիան։ Որոշումը կապված էր «Ուրբաթը Տիգրան Քեոսայանի հետ» հաղորդման հետ, որում հեղինակը թույլ էր տվել հեգնական և երկրի ու ժողովրդի պատիվն ու արժանապատվությունը նվաստացնող արտահայտություններ։ Ի դեպ, այս տարվա հունվարի 16-ին «Sputnik» ռադիոյի գլխավոր խմբագիր Կիրիլ Վիշինսկին [նամակ է գրել](https://radiosputnik.ru/20240116/armeniya-1921705370.html) ՀՀ հեռուստատեսության և ռադիոյի հանձնաժողովի նախագահ Տիգրան Հակոբյանին՝ ափսոսանք հայտնելով կատարվածի առնչությամբ[[10]](#footnote-10)։ Սակայն, ինչպես ցույց տվեցին հետագա զարգացումները, ռուսական քարոզչամիջոցները դասեր չէին քաղել և շարունակում էին իրենց արատավոր գործունեությունը։

Փետրվարի 29-ին Freedom House միջազգային իրավապաշտպան կազմակերպությունը հրապարակեց «Ազատությունն աշխարհում 2024 թվականին» զեկույցը[[11]](#footnote-11)։ Ինչպես և [անցյալ տարի,](https://www.azatutyun.am/a/32318940.html) Հայաստանը մնացել է «մասամբ ազատ» պետությունների ցանկում՝ 54 միավորով: Հայաստանի հարևաններից Վրաստանը նույնպես «մասամբ ազատ» է և ունի 58 միավոր: Մինչդեռ մյուս երեք հարևանները «ոչ ազատ» են: Ադրբեջանն ունի ընդամենը 7 միավոր, Իրանը՝ 11, իսկ Թուրքիան՝ 33:

***ԼՐԱԳՐՈՂՆԵՐԻ ՈՒ ԼՐԱՏՎԱՄԻՋՈՑՆԵՐԻ ԻՐԱՎՈՒՆՔՆԵՐԻ ԽԱԽՏՈՒՄՆԵՐ***

2024թ. առաջին եռամսյակի ընթացքում լրագրողների և լրատվամիջոցների իրավունքների խախտումները ներկայացնում ենք ըստ ԽԱՊԿ-ի հետևյալ դասակարգման.

* ֆիզիկական բռնություններ լրագրողների նկատմամբ,
* ճնշումներ լրատվամիջոցների և դրանց աշխատակիցների նկատմամբ,
* տեղեկություններ ստանալու և տարածելու իրավունքի խախտումներ:

ԽԱՊԿ-ի այս դասակարգումը որոշ չափով պայմանական է: Մասնավորապես, երբեմն տեղեկություններ ստանալուն և տարածելուն խոչընդոտելն ուղեկցվում է լրագրողի նկատմամբ բռնությամբ: Նման փաստերը վերագրված են խախտման այն տեսակին, որին, զեկույցի հեղինակների կարծիքով, առավել մոտ են: Այսուհանդերձ, կիրառված դասակարգումը հնարավորություն է տալիս առավել ամփոփ և ակնառու ներկայացնել լրագրողների ու ԶԼՄ-ների իրավունքների խախտումների ընդհանուր պատկերը:  
 Զեկույցի համապատասխան ենթաբաժիններում զետեղված են 2024թ. առաջին եռամսյակում լրագրողների և լրատվամիջոցների իրավունքների խախտումների փաստերը, ինչպես նաև՝ նախորդ ժամանակահատվածներում տեղի ունեցած միջադեպերի հետ կապված զարգացումները։

***Ընդհանուր առմամբ, 2024թ. առաջին եռամսյակի ընթացքում արձանագրվել է լրագրողների ու լրատվամիջոցների իրավունքների տարատեսակ խախտումների 58 դեպք։ Դրանցից 17-ը տարբեր ճնշումների, 41-ը՝ տեղեկություններ ստանալու և տարածելու իրավունքի խախտումների դեպքեր են, ֆիզիկական բռնությունների դեպք չի գրանցվել։***

Ստորև ներկայացնում ենք այդ տվյալները, ինչպես նաև՝ համեմատությունը նախորդ տարվա ցուցանիշների հետ։

**2023-2024 թթ. 1-ին եռամսյակների խախտումների քանակական տվյալները**

|  |  |  |
| --- | --- | --- |
| Խախտումների տեսակները | 2023 թ. 1-ին եռամսյակ | 2024 թ. 1-ին եռամսյակ |
| Ֆիզիկական բռնություններ` լրագրողների նկատմամբ | **0** | **0** |
| Ճնշումներ` ԶԼՄ-ների և դրանց աշխատակիցների նկատմամբ | **17** | **17** |
| Տեղեկություններ ստանալու և տարածելու իրավունքի խախտումներ | **48** | **41** |

**2023-2024 թթ. 1-ին եռամսյակների ընթացքում ԶԼՄ-ների և լրագրողների դեմ ներկայացված դատական գործեր**

|  |  |  |
| --- | --- | --- |
| Դատական գործերի տեսակները | 2023թ. 1-ին եռամսյակ | 2024 թ. 1-ին եռամսյակ |
| Վիրավորանքի և զրպարտության հիմքով | 9 | 12 |
| Տնտեսական կամ այլ վեճեր | 0 | 0 |

Ինչպես և նախորդ զեկույցներում, Խոսքի ազատության պաշտպանության կոմիտեն նշում է, որ աղյուսակում բերված տվյալները կարող են սպառիչ չլինել և չեն հավակնում բացարձակ ճշգրտության: ԶԼՄ-ների ներկայացուցիչները երբեմն հարկ չեն համարում հրապարակայնացնել իրենց մասնագիտական գործունեությունը խոչընդոտելու փաստերը, անտեսում են իրենց ուղղված տարաբնույթ սպառնալիքները կամ նախընտրում են ինքնուրույն լուծել ծագած խնդիրներն ու հաղթահարել ապօրինի սահմանափակումները: Ուստի ԽԱՊԿ-ը համոզված է, որ խոչընդոտումների իրական քանակն ավելին է, քան արձանագրված է սույն զեկույցում։ Ստորև ներկայացնում ենք առավել նշանակալի փաստերը:

1. ***Ֆիզիկական բռնություններ լրագրողների նկատմամբ***

*2024թ. առաջին եռամսյակի ընթացքում ԶԼՄ-ների աշխատակիցների նկատմամբ ֆիզիկական բռնության դեպք չի արձանագրվել։ Ստորև ներկայացնում ենք նախկինում տեղի ունեցած բռնություններիհետ կապված զարգացումները՝ ժամանակագրական կարգով։*

**Հունվարի 5-ին** Երևանի ընդհանուր իրավասության դատարանում կայացել է «168.am» լրատվական կայքի թղթակից Անի Քեշիշյանը, Հանրային ռադիոյի թղթակից Լիանա Եղիազարյանն ու մի խումբ քաղաքացիներ ընդդեմ ՀՀ ոստիկանության զորքերի նախկին հրամանատար Լևոն Երանոսյանի գործով հերթական նիստը։  
 Հիշեցնենք, որ Լևոն Երանոսյանին մեղադրանք է առաջադրվել այն բանի համար, որ նա հատուկ միջոցների գործադրմամբ դիտավորությամբ կատարել է իր լիազորությունների շրջանակից դուրս գործողություններ, որոնք էական վնաս են պատճառել քաղաքացիների իրավունքներին, այդ թվում՝ վերոհիշյալ լրագրողների, անզգուշությամբ առաջացրել ծանր հետևանքներ։ (Մանրամասները՝ ԽԱՊԿ 2018-2023թթ. զեկույցներում, տե՛ս khosq.am կայքի «Զեկույցներ» բաժնում)։  
 Գործով նիստեր են կայացել նաև հունվարի 12-ին և 19-ին, փետրվարի 2-ին, 23-ին և 29-ին, մարտի 1-ին, 7-ին, 15-ին, 22-ին և 29-ին, հաջորդը նախատեսված է ապրիլի 12-ին։

**Հունվարի 17-ին** Երևանի ընդհանուր իրավասության դատարանում շարունակվել է «Shantnews.am» լրատվական կայքի թղթակից Արտակ Խուլյանի և «Factor.am» լրատվական կայքի օպերատոր Հովհաննես Սարգսյանի հանդեպ բռնություն գործադրելու փաստով դատական գործի քննությունը։  
 Հիշեցնենք, որ քրեական գործն առնչվում է 2018թ. ապրիլյան հեղափոխության օրերին տեղի ունեցած բռնություններին, այդ թվում՝ ԶԼՄ-ների ներկայացուցիչների հանդեպ. այն 8 անձի նկատմամբ մեղադրական եզրակացությամբ ուղարկվել էր դատարան: Այդ իրադարձությունների որոշ դրվագներով քրեական հետապնդումը դադարեցվել է՝ քրեական պատասխանատվության ենթարկելու վաղեմության ժամկետն անցած լինելու հիմքով: (Մանրամասները՝ ԽԱՊԿ 2018-2023թթ. զեկույցներում, տե՛ս khosq.am կայքի «Զեկույցներ» բաժնում)։   
 Գործով դատական նիստեր են կայացել նաև փետրվարի 12-ին և ապրիլի 1-ին, հաջորդը նշանակվել է մայիսի 14-ին։

***2․ Ճնշումներ լրատվամիջոցների և դրանց աշխատակիցների նկատմամբ***

*2024 թվականի 1-ին եռամսյակի ընթացքում գրանցվել է ԶԼՄ-ների և լրագրողների նկատմամբ տարատեսակ ճնշումների* ***17*** *դեպք։ Դրանք, ինչպես նաև նախորդ տարիներին արձանագրված փաստերի հետ կապված զարգացումներն ու հանգուցալուծումները ներկայացնում ենք զեկույցի այս ենթաբաժնում՝ ժամանակագրական կարգով։*

**Հունվարի 8-ին** Երևանի ընդհանուր իրավասության դատարանը վճռել է մերժել Դատական ակտերի հարկադիր կատարման ծառայության նախկին աշխատակից Գրիշա Դավթյանի հայցն ընդդեմ «Հետաքննող լրագրողներ» ՀԿ-ի և լրագրողներ Անյա Սարկիսովայի, Սարո Բաղդասարյանի ու Գրիշա Բալասանյանի՝ զրպարտություն համարվող տվյալները հրապարակայնորեն հերքելու և փոխհատուցում վճարելու պահանջներով։  
2023թ․հունվարի 3-ին ներկայացված հայցի առիթը 2022թ․ դեկտեմբերի 3-ին վերոհիշյալ ՀԿ-ին պատկանող «Hetq.am» կայքում հրապարակված ՝ «Բանկում խաբել են վարկառուին, ԴԱՀԿ աշխատակիցն ազատվել է աշխատանքից ու գնել նրա տունը» հոդվածն է[[12]](#footnote-12)։  
 Վճռով դատարանն արձանագրել է, որ հայցվոր կողմը գործի ամբողջ քննության ժամանակ չի ներկայացել դատական նիստերին, վկայակոչված, ապացուցման ենթակա փաստերը ժխտող փաստարկներ, սեփական ապացույցներ չի ներկայացրել։ Իսկ վիճարկվող հրապարակման հեղինակները թույլ չեն տվել խախտումներ և որևէ ֆիզիկական անձի կամ պետական մարմնի չեն վերագրել գործողություններ, որոնք չեն բխել մատնանշված փաստաթղթերի բովանդակությունից։ Բացի այդ, չի հաստատվել հայցվորին որևէ վնաս հասցնելու հանգամանքը։

**Հունվարի 9-ին** Ալավերդու ավագանու անդամ Սիմոն Զախարովը դատական հայց է ներկայացրել Երևանի ընդհանուր իրավասության դատարան ընդդեմ «Էյ Բի Սի Մեդիա» ՍՊԸ-ի՝ զրպարտություն համարվող տվյալները հրապարակայնորեն հերքելու և փոխհատուցում վճարելու պահանջներով։ Հայցի առիթը «abcmedia.am» կայքում 2023թ. դեկտեմբերի 13-ին հրապարակված ռեպորտաժն է՝ «Սիմոն Զախարով. Ալավերդու «գորշ կարդինալը» վերնագրով, ըստ որի՝ Զախարովը վերահսկողության տակ է վերցրել ավագանու գործունեությունը, որ կրթությամբ խառատ է և մեկ տարի վերապատրաստվելուց հետո վիրահատություններ է իրականացրել «Ալավերդի» ԲԿ-ում, իսկ 2014 թվականին կարողացել է քաղաքում՝ գետի ափին, ավագանու որոշմամբ ընդամենը 13 հազար դրամով հողակտոր ձեռք բերել[[13]](#footnote-13)։ Հայցադիմումը հունվարի 22-ին ընդունվել է վարույթ։ Նախնական դատական նիստ է կայացել մարտի 18-ին, հաջորդը նշանակվել է մայիսի 27-ին։

**Հունվարի 9-ին** Երևանի ընդհանուր իրավասության դատարանը փաստաթղթային թերությունների պատճառով վերադարձրել 2023թ․ դեկտեմբերի 20-ին «Հայաստանի ազգային ագրարային համալսարան» հիմնադրամի ներկայացրած հայցն ընդդեմ «Հրապարակ օրաթերթ» ՍՊԸ-ի՝ զրպարտություն հանդիսացող տվյալը հրապարակայնորեն հերքելուն պարտավորեցնելու և փոխհատուցման գումար բռնագանձելու պահանջներով։ Հայցի առիթը նույն թվականի նոյեմբերի 22-ին «Հրապարակ» թերթում և նույնանուն կայքում հրապարակված՝ «Ընտրական քաոս ագրայայինում» հոդվածն է[[14]](#footnote-14), որտեղ անդրադառնալով բուհում կայանալիք ռեկտորի ընտրություններին՝ պարբերականը մասնավորապես գրել է, որ կեղծիք է կատարվել․ «․․․իրականում ռեկտորի պաշտոնի թեկնածու չի առաջադրվել, երեկ հետին ամսաթվով ներկայացվել են գործող ռեկտոր Վարդան Ուռուտյանի մտերիմ ընկերոջ՝ պրոռեկտոր Հրաչիկ Զաքոյանի փաստաթղթերը»։ Հայցվորն այս տեղեկությունը համարում է զրպարտություն։

Հայցադիմումը կրկին ներկայացվել է ս. թ. հունվարի 26-ին, փետրվարի 7-ին՝ ընդունվել վարույթ։ Դատական նիստ մարտի 31-ի դրությամբ նշանակված չէ։

**Հունվարի 9-ին** Վերաքննիչ քաղաքացիական դատարանը բավարարել է քաղաքացի Արուսյակ Մկրտչյանն ընդդեմ «Ժողովուրդ թերթի խմբագրություն» ՍՊԸ-ի գործով պատասխանողի բողոքն ընդդեմ առաջին ատյանի կայացրած վճռի, որով հայցը բավարարվել էր մասնակի։

Հիշեցնենք, որ զրպարտություն համարվող տվյալները հերքելու և վնասի փոխհատուցման պահանջներով 2019թ․ օգոստոսի 12-ին ներկայացված հայցի առիթը հուլիսի 12-ին ՍՊԸ-ի «Armlur.am» կայքում հրապարակված «Դիջեյը առողջապահությունում․ մոտ 20 հազար ԱՄՆ դոլար՝ նախարարի ծանոթին» հոդվածն է[[15]](#footnote-15)։ 2022թ․ դեկտեմբերի 21-ի վճռով լրատվամիջոցը պարտավորեցվել էր հերքել զրպարտչական համարվող տեղեկությունները, վճարել 150 հազար դրամ՝ որպես փաստաբանի վարձատրության գումար:  
 Վերաքննիչ ատյանի որոշմամբ՝ վճիռը փոփոխվել է, հայցը՝ մերժվել։ Այլ զարգացումներ մինչև եռամսյակի ավարտ չեն գրանցվել։

**Հունվարի 9-ին** դատավորի ինքնաբացարկի արդյունքում տեղի է ունեցել փոխարինում, և փետրվարի 6-ին Վերաքննիչ քաղաքացիական դատարանը վարույթ է ընդունել Սահմանադրական դատարանի նախկին անդամ Ալվինա Գյուլումյանն ընդդեմ «Հայկական ժամանակ» օրաթերթի հիմնադիր «Դարեսկիզբ» ՍՊԸ-ի գործով հայցվորի բողոքը։Հիշեցնենք, որ զրպարտությունը հերքելու և փոխհատուցում վճարելու պահանջներով 2018թ․ օգոստոսի 22-ին ներկայացված հայցի առիթը թերթում հրապարակված հոդվածն է առ այն, որ երբ Գյուլումյանը ՄԻԵԴ-ում որպես դատավոր ներկայացնում էր Հայաստանը, ջանք չի խնայել, որպեսզի 2008 թվականի մարտի 1-ին Երևանում տեղի ունեցած հայտնի իրադարձությունների առնչությամբ դատարան ներկայացրած գործերից մեկի քննությունը հետաձգվի: 2019թ․ դեկտեմբերի 6-ին Ալվինա Գյուլումյանի հայցն առաջին ատյանի դատարանում մերժվել էր` հայցային վաղեմություն կիրառելու հիմքով, իսկ դեկտեմբերի 30-ին հայցվորը վերաքննիչ բողոք էր ներկայացրել, որը բավարարվել էր, և գործն ուղարկվել նույն դատարան՝ նոր քննության: 2023թ․դեկտեմբերի 5-ին դատարանը որոշել էր հայցը թողնել առանց քննության, քանի որ ծանուցված հայցվորը չի մասնակցել երկու հաջորդական դատական նիստերին: Դեկտեմբերի 27-ին հայցվորն այս որոշման դեմ բողոքով դիմել էր Վերաքննիչ դատարան։  
 Ս․ թ․ մարտի 11-ին կրկին դատավորի փոխարինում է տեղի ունեցել, իսկ 12-ին վերաքննիչ բողոքը նոր վարույթ է ընդունվել։

**Հունվարի 10-ին** լրագրող և հաղորդավար Նվեր Մնացականյանն ընդդեմ «Հայելի» ակումբի և Գառնիկ Իսագուլյանի գործով Վճռաբեկ դատարանը որոշում է կայացրել Գառնիկ Իսագուլյանի՝ վերաքննիչ ատյանի 2023թ․ օգոստոսի 30-ի որոշման դեմ բողոքը թողնել առանց քննության:

Հիշեցնենք՝ ներողություն խնդրելու, լրատվության միջոցով դատարանի վճիռը հրապարակելուն պարտավորեցնելու պահանջներով 2019թ. մայիսի 15-ին ներկայացված հայցի առիթը ապրիլի 14-ին «Hayeli.am» կայքում «Այ Նվեր, չե՞ս ամաչում. քեզ ով էլ վճարի, իրան ես ծառայելու. Գառնիկ Իսագուլյան» տեսանյութն է, որտեղ վերջինս իր գնահատականներն է հնչեցրել Նվեր Մնացականյանի գործունեության վերաբերյալ[[16]](#footnote-16):

2021թ․ օգոստոսի 16-ի վճռով դատարանը մերժել էր հայցը, սակայն Վերաքննիչ դատարանը որոշել էր ընդհանուր իրավասության դատարանի վճիռը բեկանել և գործն ուղարկել նույն դատարան՝ նոր քննության: 2023թ․մարտի 13-ին դատարանը բավարարել էր հայցը մասնակի՝ Գառնիկ Իսագուլյանին պարտավորեցրել ներողություն խնդրել, վճարել 28000 դրամ պետական տուրքի գումար և 300 հազար դրամ՝ փաստաբանի խելամիտ վարձատրության գումար։ Ապրիլի 25-ին Գառնիկ Իսագուլյանը դիմել էր վերաքննիչ ատյան, որտեղ օգոստոսի 30-ին նրա բողոքը մերժվել էր: 2023թ․ հոկտեմբերի 18-ին նա բողոք էր ներկայացվել Վճռաբեկ դատարան:

**Հունվարի 10-ին** քաղաքացի Էրիկ Եղինյանն ընդդեմ «Սի-Էմ-Ջի» ՍՊԸ-ի («Փաստինֆո» լրատվական կայքի հիմնադիր) գործով հայցվորը վերաքննիչ ատյանում բողոքարկել է առաջին ատյանի կայացրած վճիռը, որով իր հայցը մերժվել էր։Հիշեցնենք, որ հայցը ներկայացվել է 2019թ. փետրվարի 14-ին, իսկ առիթը 2018-ի սեպտեմբերի 10-ին վերոհիշյալ կայքում հրապարակված՝ «Կալանավորը փորձել է ինքնասպան լինել՝ իրեն ատամնաբույժի մոտ չտանելու համար» նյութն է[[17]](#footnote-17)։ (Մանրամասները՝ ԽԱՊԿ 2019-23թթ. զեկույցներում, տե՛ս khosq.am կայքի «Զեկույցներ» բաժնում)։ Հայցվորը պահանջում է բռնագանձել պատասխանողից 1 միլիոն դրամ՝ որպես փոխհատուցում վիրավորանքի ու զրպարտության համար, պարտավորեցնել նրան գրավոր ներողություն խնդրել և հերքում տպագրել։   
 Փետրվարի 9-ին բողոքը վարույթ է ընդունվել, այլ զարգացումներ մինչ եռամսյակի ավարտ չեն գրանցվել։

**Հունվարի 11-ին-ին** Երևանի ընդհանուր իրավասության դատարանում կայացել է «Հայհիդրոէներգոնախագիծ» ընկերության տնօրեն Սենիկ Ջուլհակյանն ընդդեմ Հայաստանի քաղաքագետների միության ղեկավար Հմայակ Հովհաննիսյանի և «ԲԱՑ TV» օնլայն հեռուստաընկերության 2 գործերից մեկի հերթական դատական նիստը՝ վիրավորանքի համար հրապարակային ներողություն խնդրելուն, իսկ զրպարտության համար՝ տեղեկությունները հերքելուն պարտավորեցնելու ու փոխհատուցման բռնագանձման պահանջներով։

Հիշեցնենք, որ 2022թ․մարտի 17-ին «Հայհիդրոէներգոնախագիծ» ընկերության տնօրեն Սենիկ Ջուլհակյանը նույնաբովանդակ **2 դատական հայց** է ներկայացրել։ Հայցերի առիթները 2021թ․ դեկտեմբերի 21-ին[[18]](#footnote-18) և 2022թ․ հունվարի 15-ին[[19]](#footnote-19) առցանց հեռուստաընկերությամբ քաղաքագետի հնչեցրած մտքերն են, ըստ որոնց՝ հայցվորը կոռուպցիոն գործարքներով ձեռք է բերել շինթույլտվություն և որ նրա միջոցով ՀՀ նախկին նախագահ Սերժ Սարգսյանը ցանկանում է տիրանալ «Հայհիդրոէներգոնախագիծ» ինստիտուտի շենքին, որտեղ տեղակայված է Հայաստանի քաղաքագետների միության գրասենյակը։

Դատական հաջորդ նիստը նշանակվել է ապրիլի 15-ին։

Երկրորդ հայցով նիստ է կայացել փետրվարի 1-ին, մյուսը նշանակվել է սեպտեմբերի 24-ին։

**Հունվարի 12-ին** Վերաքննիչ քաղաքացիական դատարանը մասնակի բավարարել է ԱԱԾ նախկին տնօրեն, ԱԺ «Պատիվ ունեմ» խմբակցության նախկին ղեկավար Արթուր Վանեցյանն ընդդեմ ԱԺ «Քաղաքացիական պայմանագիր» խմբակցության պատգամավոր Գուրգեն (Գագիկ) Մելքոնյանի (երրորդ կողմ՝ «Հայաստանի հանրային հեռուստաընկերություն» ՓԲԸ) գործով պատասխանողի բողոքն ընդդեմ ընդհանուր իրավասության դատարանի վճռի, որով հայցը մասնակի բավարարվել էր, պատասխանողը պարտավորեցվել էր «Հ1» հեռուստաալիքով հերքել վիճարկվող արտահայտությունները, վճարել 500 հազար դրամ՝ որպես զրպարտության համար փոխհատուցում, 18 հազար դրամ՝ պետական տուրքի գումար:  Հիշեցնենք, որ զրպարտություն համարվող տվյալները հրապարակայնորեն հերքելու, պատվին և արժանապատվությանը պատճառված վնասը փոխհատուցելու պահանջներով 2021թ․ օգոստոսի 19-ին ներկայացված հայցի առիթը հուլիսի 20-ին Հանրային հեռուստաընկերության եթերում լրագրող Պետրոս Ղազարյանի հետ հարցազրույցի ժամանակ Մելքոնյանի հնչեցրած մտքերն են Արցախյան 44-օրյա պատերազմում Արթուր Վանեցյանի գործողությունների մասին: Պատասխանողը մասնավորապես ասել է. «Վանեցյանը գնաց ու փախավ։ Գնալն ու հետ գալը մեկ եղավ։ Գնացին հասան էնտեղ, զենքերը հավաքեցին, գիտեին, որ էնտեղ անտեր թափած լիքը զենքեր կային, հավաքեցին բերեցին Հայաստան։ Իրանց նպատակը գնալ զենք բերելն էր»[[20]](#footnote-20) ։

Վերաքննիչ ատյանի որոշմամբ՝ գործն ուղարկվել է նոր քննության առաջին ատյանում: Փետրվարի 14-ին այս որոշման դեմ հայցվորը բողոքով դիմել է Վճռաբեկ դատարան։

**Հունվարի 12-ին** Վերաքննիչ քաղաքացիական դատարանը վարույթ է ընդունել Հայաստանի պետական հետաքրքրությունների ֆոնդ» ՓԲԸ-ն ընդդեմ «168 ժամ» ՍՊԸ-ի գործով հայցվորի բողոքն ընդդեմ առաջին ատյանի դատարանի 2023թ․ նոյեմբերի 10-ի վճռի, որով հայցը մերժվել էր հայցային վաղեմության ժամկետը լրանալու հիմքով, և հայցվորը պարտավորեցվել էր վճարել 200 հազար դրամ՝ որպես փաստաբանի խելամիտ վարձատրության գումար։Հիշեցնենք, որ հայցը ներկայացվել է 2021թ․ մայիսի 13-ին՝ գործարար համբավն արատավորող տեղեկությունները հերքելու և դրամական փոխհատուցում վճարելու պահանջներով։ Հայցի առիթն ապրիլի 12-ին «168․am» կայքում հրապարակված «Ներդրումներին սպասելիս» հոդվածն է, որտեղ մասնավորապես նշվում է, որ խոստացված ներդրումները ֆոնդը չի կատարում[[21]](#footnote-21)։ Ի դեպ, հայցը քննվում էր կրկնակի (մանրամասները՝ ԽԱՊԿ 2021-2023թթ. զեկույցներում, տե՛ս www.khosq.am կայքի «Զեկույցներ» բաժնում)։   
 Ս․ թ․ մարտի 29-ին վերաքննիչ բողոքը բավարարվել է․ ընդհանուր իրավասության դատարանի վճիռը բեկանվել և գործը կրկին ուղարկվել է նույն դատարան՝ նոր քննության:

**Հունվարի 12-ին** Երևանի ընդհանուր իրավասության դատարանում կայացել է Վ. Բրյուսովի անվան պետական համալսարանի ռեկտորի խորհրդական Գրիշա Թամրազյանն ընդդեմ «ՀՀ հանրային հեռուստաընկերություն» ՓԲԸ-ի գործով նախնական դատական նիստը՝ զրպարտություն համարվող տվյալները հրապարակայնորեն հերքելու պահանջով։ 2023թ․ հունվարի 5-իններկայացվածհայցի առիթը 2022թ․ դեկտեմբերի 10-ին Հանրային հեռուստաընկերության «Լուրեր» ծրագրով հեռարձակված ռեպորտաժն է, որտեղ ասվում է, որ Թամրազյանը ռեկտորի ընտրություններից հետո հեռակա հայհոյում էր Կրթության, գիտության, մշակույթի և սպորտի նախարար Վահրամ Դումանյանին[[22]](#footnote-22):   
 Դատական հաջորդ նիստը նշանակվել է ապրիլի 22-ին։

**Հունվարի 16-ին** ԱԺ նախագահ Ալեն Սիմոնյանը դատական հայց է ներկայացրել ընդդեմ «Հայելի» ակումբի («hayeli.am» կայքի հիմնադիր) նախագահ Անժելա Թովմասյանի՝ վիրավորանքի համար ներողություն խնդրելու, 1 մլն դրամ փոխհատուցում և 530 հազար դրամ որպես դատական ծախսերի հատուցում բռնագանձել պահանջներով։ Հայցի առիթը 2023թ․ դեկտեմբերի 25-ին «Հայելի» ակումբում դեսպան Էդգար Ղազարյանի հետ ասուլիսի ժամանակ Անժելա Թովմասյանի հայտարարությունն է Ալեն Սիմոնյանի մասին․ «․․․Խաչատուր Սուքիասյանի ոտքերի տակ ըսենց վազվզում էր, ինքը ըսենց ոտքերի տակ վազվզում, վազվզում էր Ալենը»[[23]](#footnote-23) ։ Հունվարի 24-ին հայցադիմումն ընդունվել է վարույթ, հայցի ապահովում կիրառելու՝ հայցագնի չափով պատասխանողի գույքի ու դրամական միջոցների վրա արգելանք դնելու մասին հայցվորի միջնորդությունը բավարարվել է։ Մարտի 1-ին գործը տեղափոխվել է այլ դատարան և վարույթ ընդունվել 18-ին։ Դատական նիստ է նշանակվել մայիսի 13-ին։

**Հունվարի 16-ին** Երևանի ընդհանուր իրավասության դատարանում կայացել է«Հայաստանի պետական հետաքրքրությունների ֆոնդ» ՓԲԸ-ն ընդդեմ «Հրապարակ օրաթերթ» ՍՊԸ-ի և լրագրող Սյուզան Սիմոնյանի գործով հերթական նիստը՝ գործարար համբավը արատավորող տեղեկությունները հերքելու և դրամական փոխհատուցում վճարելու պահանջներով։   
 Հիշեցնենք, որ հայցը ներկայացվել է 2021թ․ օգոստոսի 2-ին, իսկ առիթը հուլիսի 24-ին «Hraparak.am» կայքի՝ «Պետական հետաքրքրությո՞ւն, թե՞ մի խումբ մարդկանց բիզնես» հոդվածն է, որտեղ մասնավորապես նշվում է, որ ՓԲԸ-ի տնօրեն Դավիթ Փափազյանը հարցուպատասխանի ձևով ինքնազրույց է հրապարակել՝ անդրադառնալով «Էյր Արաբիա» ընկերության հետ հուլիսի 14-ին կնքված գործարքին[[24]](#footnote-24)։

Դատական հաջորդ նիստը նշանակվել է հունիսի 10-ին։

**Հունվարի 17-ին** Երևանի ընդհանուր իրավասության դատարանում կայացել է քաղաքացի Յուրա Ադյանն ընդդեմ «Ժամանակ» թերթի հիմնադիր «Սկիզբ Մեդիա Կենտրոն» ՍՊԸ-ի գործով հերթական նիստը՝ զրպարտությունը հերքելու և 2 մլն դրամ փոխհատուցում վճարելու պահանջներով։  
 2019թ․ հունիսի 10-ին ներկայացված հայցի առիթը «Ժամանակ» օրաթերթի նույն թվականի մայիսի 9-ին հրապարակված «Հին ու նոր Հայաստանի «գելը» հոդվածն է։ Հայցվորը պահանջել է հերքել այն միտքը, որ ինքը Պետական վերահսկողական ծառայությունում պաշտոն զբաղեցնող Ադյանների հորեղբայրն է, որ նախկին իշխանությունների ժամանակ համարվել է գնումների «գել», ով մասնակցել է այնպիսի տենդերների, որոնց ոլորտում մասնագիտացած չի եղել, իսկ շահելուց հետո պայմանագիրը վաճառել է այլ ընկերության։

Դատական նիստ է կայացել նաև փետրվարի 21-ին, մյուսը նշանակվել է ապրիլի 2-ին։

**Հունվարի 17-ին** Երևանի ընդհանուր իրավասության դատարանում կայացել է ԱԺ նախագահ Ալեն Սիմոնյանն ընդդեմ «Ankakh.com»  լրատվական կայքի հիմնադիր «Վ․Ի․Վ․ այսօր և վաղը» ՍՊԸ-ի գործով դատական նիստը՝  պատվին և արժանապատվությանը պատճառված վնասի փոխհատուցման պահանջով։

2022թ․ դեկտեմբերի 22-ին ներկայացված հայցադիմումի առիթը դեկտեմբերի 9-ին հրապարակված՝ «Ալեն Սիմոնյանն ու Վահագն Խաչատուրյանը գնումներ են կատարում պետական միջոցներո՞վ» հոդվածն է[[25]](#footnote-25)։ Կայքը մասնավորապես նշել է, որ ՀՀ նախագահն ու ԱԺ նախագահը իրենց հագուստի ձեռքբերումը ձևակերպում են որպես պետական գնում՝ ներկայացուցչական ծախսեր, սակայն իրենց անձնական զգեստապահարանն են համալրում։   
 Գործով նիստ է կայացել նաև փետրվարի 26-ին, հաջորդը նշանակվել է ապրիլի 15-ին։

**Հունվարի 18-ին** Երևանի ընդհանուր իրավասության դատարանում կայացել է «Զանգեզուրի պղնձամոլիբդենային կոմբինատ» ՓԲԸ-ն ընդդեմ լրագրող Թեհմինե Ենոքյանի գործով հերթական դատական նիստը՝ զրպարտություն համարվող տեղեկությունը հրապարակայնորեն հերքելու և 6 միլիոն դրամ փոխհատուցում վճարելու պահանջներով։   
 2023թ․ հունվարի 5-ին ներկայացված հայցի առիթը 2022թ․ դեկտեմբերի 1-ին լրագրողի գրառումն է ֆեյսբուքյան իր էջում, որտեղ, օգտվելով բաց աղբյուրներից, նշել է․ «Կրկին վթարվել է ԶՄՊԿ-ի պոչամբար գնացող խողովակաշարը, կրկին աղտոտվել է Ողջի գետը, կրկին քրեական գործ է հարուցվել ու կրկին կմոռացվի, ծածկադմփոց կարվի․․․»[[26]](#footnote-26)։ ՓԲԸ-ի ներկայացուցիչը նախ հերքում է պահանջել լրագրողից, ինչը մերժվել է, որից հետո հայց է ներկայացվել դատարան։

Հաջորդ դատական նիստը նշանակվել է ապրիլի 15-ին։

**Հունվարի 23-ին** Երևանի ընդհանուր իրավասության դատարանում կայացել է «Վեոլիա Ջուր» ՓԲԸ-ն ընդդեմ ֆրանսիայի քաղաքացի, ֆրանսահայ ռազմական և հետաքննող լրագրող Լեո Նիկոլյանի, «Հայելի ակումբ» ՀԿ-ի («Hayeli.am» կայքի հիմնադիր) և «Լայվ Նյուզ Մեդիա» ՍՊԸ-ի («Livenews.am» կայքի հիմնադիր) գործով դատական նիստը՝ զրպարտություն պարունակող հրապարակումները հեռացնելուն, դրանք հերքելուն պարտավորեցնելու, դրամական փոխհատուցում բռնագանձելու պահանջներով։

**2023թ․ մայիսի 18-**ին ներկայացված հայցի առիթը մայիսի 2-ին[[27]](#footnote-27) և 14-ին[[28]](#footnote-28) «Hayeli.am»-ի յութուբյան ալիքում Լեո Նիկոլյանի հայտարարություններն են այն մասին, որ ՀՀ-ում Ֆրանսիայի դեսպանը Ալիևից կաշառք է ստացել լրտեսություն իրականացնելու համար, իսկ Հայաստանում ֆրանսիական «Վեոլիա ջուր» ՓԲԸ-ի տնօրինությունը կոռումպացված կառույց է և համագործակցում է դեսպան Անն Լուոյի հետ՝ ՀՀ իշխանությունների մոտ դիրքերն ամրացնելու նպատակով։ Հայցի առիթ է նաև մայիսի 4-ին «Livenews.am»-ի յութուբյան ալիքում ֆրանսահայ լրագրողի հարցազրույցը, որտեղ նա կրկնում է, որ «ՀՀ-ում Ֆրանսիայի դեսպանը Ադրբեջանի շպիոնն է Երևանում, իսկ «Վեոլիա ջուր»-ը Անն Լուոյին կաշառել է, որպեսզի նրա միջոցով գլխավոր տնօրեն Մարիաննա Շահինյանի մասին ՀՀ իշխանությունների մոտ լավ կարծիք հայտնի՝ տանիք լինի»[[29]](#footnote-29)։

Հաջորդ դատական նիստը նշանակվել է հունիսի 21-ին։

**Հունվարի 23-ին** «Հրապարակ» օրաթերթի լրագրող Լիանա Սարգսյանը փորձել է հարցազրույց վերցնել Հեռուստատեսության և ռադիոյի հանձնաժողովի անդամ Արթուր Մանուկյանից, սակայն ՀՌՀ նախագահ Տիգրան Հակոբյանը միջամտել է՝ արգելելով նրան հարցազրույց տալ։ Ավելին, վիրավորել է լրագրողին՝ ասելով․ «Խուժան լրատվամիջոց եք, մեղք եք, ով է ձեզ խաբել, որ լրագրող եք»[[30]](#footnote-30)։

**Հունվարի 24-ին** ՀՀ զինվորական դատախազի տեղակալ Վահագն Մուրադյանը դատական հայց է ներկայացրել Երևանի ընդհանուր իրավասության դատարան ընդդեմ քաղաքացի Մարիաննա Սահակյանի և «Ֆակտոր տեղեկատվական կենտրոն» ՀԿ-ի («Factor.am» լրատվական կայքի հիմնադիր)՝ զրպարտություն համարվող տվյալները հերքելու և փոխհատուցում վճարելու պահանջներով։ Հայցի առիթը հունվարի 19-ին կայքում հրապարակված ՝ «Ես իմ կյանքի համար վախենում եմ». կինը պնդում է՝ դատախազի որդին 45 հազար դոլար է վերցրել և անհետացել» նյութն է, ըստ որի՝ գործով պատասխանող Մարիաննա Սահակյանը խաբեության զոհ է դարձել, ինչում մեղադրել է նաև հայցվորին[[31]](#footnote-31)։ Ավելի ուշ կայքը հայցվորի մասով հերքում է ավելացրել նյութի հետգրության մեջ, սակայն դատաքննությունը շարունակվում է․ հայցը վարույթ է ընդունվել փետրվարի 7-ին, դատական նիստ է նշանակվել ապրիլի 17-ին։

**Հունվարի 24-ին** Երևանի ընդհանուր իրավասության դատարանում կայացել է քաղաքացի Յուրիկ Գրիգորյանն ընդդեմ «Կենտրոն հեռուստաընկերություն-Մուլտի Մեդիա Կենտրոն» ՓԲԸ-ի գործով նախնական դատական նիստը՝ զրպարտություն պարունակող տեղեկությունները հրապարակայնորեն հերքելու և փոխհատուցում վճարելու պահանջներով։   
 2023թ․ օգոստոսի 22-ին ներկայացված հայցի առիթը «Կենտրոն» հեռուստաընկերության «Հանցանքի հետքերով» հաղորդաշարի հուլիսի 23-ի թողարկումն է, որի ժամանակ, ըստ հայցվորի, խախտվել է անմեղության կանխավարկածը՝ նրա հասցեին հնչել է մեղադրանք սպանություն կազմակերպելու մասին․ «Նախկին ընկերոջը սպանել էին մեքենան պայթեցնելու միջոցով. ի՞նչ կապ ունի «Թոխմախցի Յուրո»-ն»[[32]](#footnote-32)։  
 Հաջորդ դատական նիստը նշանակվել է ապրիլի 2-ին։

**Հունվարի 24-ին** քաղաքացի Մարիամ Հովսեփյանն ընդդեմ «Ինթերնեյշնլ Մեդիա Հոլդինգ» ՍՊԸ-ի («Lurer.com» լրատվական կայքի հիմնադիր) դատական գործով հայցվորը վերաքննիչ բողոք է ներկայացրել 2023թ․ դեկտեմբերի 12-ին կայացված վճռի դեմ, որով հայցը մասնակի բավարարվել էր․ դատարանը լրատվամիջոցին պարտավորեցրել էր հերքում հրապարակել և հայցվորին վճարել 50 հազարական դրամ՝ որպես վիրավորանքի և զրպարտության համար փոխհատուցում, նույնքան էլ՝ փաստաբանի վարձատրության գումար, ևս 43 հազար դրամ՝ պետական տուրք:

Հիշեցնենք՝ հրապարակայնորեն ներողություն խնդրելու, զրպարտությունը հերքելու, փոխհատուցում վճարելու պահանջներով 2022թ․ օգոստոսի 23-ին ներկայացված հայցի առիթը հուլիսի 7-ին «Lurer.com» կայքում հրապարակված՝ «Սոցիալական ցանցում վիրավորական պահվածքի համար դատարանը տուգանել է քաղաքացի Մարիամ Հովսեփյանին և հարկադրել, որ նա գրավոր ներողություն խնդրի» հոդվածն է[[33]](#footnote-33)։

Փետրվարի 9-ին հայցվորի վերաքննիչ բողոքը մերժվել է, ներկայացված միջնորդությունը՝ բողոք բերելու բաց թողնված դատավարական ժամկետը վերականգնելու վերաբերյալ՝ նույնպես: Մարտի 6-ին կրկին բողոք է ներկայացվել։

**Հունվարի 25-ին** քաղաքացի Աննա Փեթակչյանը հայցադիմում է ներկայացրել Երևանի ընդհանուր իրավասության դատարան՝ ընդդեմ «Ժողովուրդ» թերթի խմբագրություն» ՍՊԸ-ի՝ զրպարտություն համարվող տվյալները հրապարակայնորեն հերքելու մասին։ Հայցի առիթը «Մի խումբ հնդիկներ դիմել են իրավապահներին․ իրենց ծեծել են, սոված թողել և հիմա պահում են նախկին պատգամավորի հյուրանոցում» հրապարակումն է, ըստ որի՝ հայցվորը Հայաստան եկած հնդիկներին շահագործում է[[34]](#footnote-34)։ Ավելի ուշ՝ փետրվարի 2-ին, հայցվորի փաստաբանը լրատվամիջոցով հերքել է լուրը։ Սակայն հայցադիմումն ընթացքի մեջ է. այն փետրվարի 8-ին ընդունվել է վարույթ։ Մարտի 6-ին կայացած նիստում քննվել է հայցվորի միջնորդությունը՝ գործը կարճելու վերաբերյալ, ինչը մարտի 14-ին բավարարվել է այն հիմքով, որ հայցվորը հրաժարվել է հայցից։

**Հունվարի 30-ին** Երևանի ընդհանուր իրավասության դատարանում տեղի է ունեցել Երևանի կենդանաբանական այգու նախկին տնօրեն Ռուբեն Խաչատրյանն ընդդեմ քաղաքացի Մանուկ Մանուկյանի (երրորդ կողմ՝ «Իրավունք Մեդիա» ՍՊԸ) գործով հերթական դատական նիստը՝ զրպարտություն համարվող տեղեկատվության հերքման և դրամական փոխհատուցման պահանջներով։

2022թ․ ապրիլի 29-ին ներկայացված հայցի առիթը նույն թվականի ապրիլի 1-ին «Իրավունք TV»-ի եթերում Մանուկ Մանուկյանի հնչեցրած մտքերն են, ըստ որոնց՝ Կենդանաբանական այգին կանգնած է անդունդի եզրին, քանի որ տարիներ շարունակ, մասնավորապես Ռուբեն Խաչատրյանի օրոք, գործել է կոռուպցիոն սխեմա․ պետական գումարները յուրացվել են, իսկ կենդանիները անուշադրության են մատնված եղել[[35]](#footnote-35)։  
 Հաջորդ դատական նիստը նշանակվել է մայիսի 22-ին։

**Փետրվարի 1-ին** «Զանգեզուրի պղնձամոլիբդենային կոմբինատ» ՓԲԸ-ն դատական հայց է ներկայացրել Երևանի ընդհանուր իրավասության դատարան ընդդեմ «Դատաբլոգ» ՍՊԸ-ի՝ զրպարտություն համարվող փաստացի տեղեկությունները հրապարակայնորեն հերքելուն պարտավորեցնելու և փոխհատուցում վճարելու պահանջներով։ Հայցի առիթը 2023թ․ դեկտեմբերի 28-ին ՍՊԸ-ին պատկանող «Blognews.am» կայքում հրապարակված՝ «Տրոցենկոն խոպանչու տրամաբանությամբ կթալանի Սյունիքը, իսկ փիառշիկ Արոն ստիպված կլինի սյունեցիներին հետո բացատրել, թե նրանք ինչու էլ ոչ հանք ունեն, ոչ էլ առողջություն» հոդվածն է[[36]](#footnote-36), որտեղ նշվում է, որ ԶՊՄԿ-ն կեղեքում է ընդերքը, աշխատակիցները ստանում են աստղաբաշխական եկամուտներ՝ մարդկանց առողջության հաշվին։

Փետրվարի 13-ին հայցադիմումն ընդունվել է վարույթ, դատական նիստ է նշանակվել ապրիլի 19-ին։

**Փետրվարի 8-ին** նույն հայցվորը նույն պատասխանողի դեմ ևս մեկ հայց է ներկայացրել՝ զրպարտություն համարվող փաստացի տվյալները հերքելու, ևս 6 միլիոն դրամ՝ խախտված իրավունքների դիմաց փոխհատուցում վճարելու պահանջներով։  
 Այս հայցի առիթը հունվարի 11-ին ՍՊԸ-ին պատկանող Blognews.am կայքում հրապարակված՝ «Մշտալլուկ Ջհանյանն ու իր տերերը չեն պարզաբանում, թե ինչպես և ինչ պայմաններով է ՀՀ կառավարությունը գործարք կնքել ԶՊՄԿ-ի հետ ու դրա դիմաց ստացել ԶՊՄԿ բաժնետոմսերի 15%-ը» հոդվածն է[[37]](#footnote-37)։ Կայքն ըստ էության ՓԲԸ-ի փոխտնօրեն Վարդան Ջհանյանին և այլ պաշտոնյաների մեղադրել է էկոլոգիական աղետ ստեղծելու մեջ, որից մարդկանց առողջությանը վնաս է հասցվել, ինչպես նաև՝ ԶՊՄԿ-ի ոչ թափանցիկ գործունեության մեջ։ Մարտի 4-ին հայցն ընդունվել է վարույթ, դատական նիստի օր նշանակված չէ։  
 **Նույն օրը** ևս մեկ հայց է ներկայացվել նույն լրատվամիջոցի դեմ նույն պահանջով։ Այս դեպքում հայցի առիթը հունվարի 9-ին ՍՊԸ-ին պատկանող «Blognews.am» կայքում հրապարակված՝ «Հայաստանի ընդերքի հերն անիծող Զանգեզուրի պղնձամոլիբդենայինի փիառշիկ Մարգարյան Արոն չի դադարում պարտակել սեփական ղեկավարության կերած բողկերը» հոդվածն է [[38]](#footnote-38)։ Կայքը ԶՊՄԿ-ին մեղադրել է ընդերքն ու բնությունը ավերելու, ազգաբնակչության առողջությունը քայքայելու, թալան իրականացնելու մեջ․ «Հայաստանի ընդերքը որևէ օտարի հոր դուքյանը չէ, որևէ օտար չունի իրավունք՝ բացահայտորեն կեղեքելու Հայաստանի ընդերքն ու թուլափայ շպրտելով՝ գլուխն ազատել պատասխանատվությունից»։ Մարտի 7-ին հայցադիմումն ընդունվել է վարույթ, նիստի օր նշանակված չէ։  
 **Փետրվարի 25-ին** «Զանգեզուրի պղնձամոլիբդենային կոմբինատ» ՓԲԸ-ն կրկին դատական հայց է ներկայացրել Երևանի ընդհանուր իրավասության դատարան ընդդեմ «Դատաբլոգ» ՍՊԸ-ի՝ զրպարտություն համարվող տվյալները հերքելու և խախտված իրավունքների դիմաց 6 միլիոն դրամ բռնագանձելու պահանջներով։ Հայցի առիթն այս անգամ նույն կայքում հունվարի   
25-ին հրապարակված՝ «ԶՊՄԿ-ն մեթոդաբար ոչնչացնում է Հայաստանի հարավը. ո՞վ է բռնելու գողի ձեռքը» հոդվածն է [[39]](#footnote-39)։ Մարտի 7-ին հայցադիմումն ընդունվել է վարույթ, նիստի օր նշանակված չէ։  
 **Փետրվարի 29-ին** ներկայացված հայցով նույն հայցվորը նույն լրատվամիջոցից պահանջում է հերքել զրպարտություն համարվող տվյալները և խախտված իրավունքների դիմաց վճարել 3 միլիոն դրամ փոխհատուցում։ Հայցի առիթը հունվարի 31-ին «Blognews.am» կայքում հրապարակված՝ «Արծվանիկի պոչամբարի ստեղծած բնապահպանական աղետի մասին մամուլում հնչող ահազանգերն ի գիտություն ընդունելու ու քայլեր ձեռնարկելու փոխարեն ԶՊՄԿ-ի ղեկավարությունը լկտիաբար հայտարարություններ է տարածում» հոդվածում տեղ գտած արտահայտություններն են։ Մարտի 27-ին հայցադիմումն ընդունվել է վարույթ։

**Փետրվարի 5-ին** Երևանի ընդհանուր իրավասության դատարանում կայացել է «Երևանի պետական համալսարան» հիմնադրամն ընդդեմ «Hraparak.am» կայքի հիմնադիր «Հրապարակ օրաթերթ» ՍՊԸ-ի գործով հերթական դատական նիստը՝ զրպարտություն համարվող տվյալները հրապարակայնորեն հերքելուն պարտավորեցնելու, զրպարտության համար փոխհատուցման գումար բռնագանձելու պահանջներով։2023թ․ հունվարի 30-ին ներկայացված հայցի առիթը 2022թ․ դեկտեմբերի 30-ին կայքի հրապարակած՝ «ԵՊՀ-ում ֆինանսական դեֆիցիտ է առաջացել» հոդվածն է[[40]](#footnote-40)։ ԵՊՀ-ն հերքում է պահանջել, ինչը որոշակի մեկնաբանություններով հրապարակվել է, սակայն դա չի բավարարել հայցվորին, և վերջինս դիմել է դատարան։

Հաջորդ դատական նիստը նշանակվել է ապրիլի 22-ին։

**Փետրվարի 5-ին** Երևանի ընդհանուր իրավասության դատարանում կայացել է փաստաբան Տիգրան Եգորյանն ընդդեմ «Ժողովուրդ թերթի խմբագրություն» ՍՊԸ-ի և «Հայաստանի ժուռնալիստների միություն» ՀԿ-ի գործով նիստը՝ պատվին և արժանապատվությանը պատճառված վնասի հատուցման պահանջով։

2022թ․ նոյեմբերի 2-ին ներկայացված հայցի առիթը ՀԺՄ հոկտեմբերի 3-ի հայտարարությունն է ի պաշտպանություն «Ժողովուրդ» օրաթերթի այն դեպքից հետո, երբ նախկին պաշտոնյա Սամվել Խարազյանը՝ Տիգրան Եգորյանի պաշտպանությամբ, երկրորդ դատական հայցն էր ներկայացրել ընդդեմ լրատվամիջոցի[[41]](#footnote-41) ։ Հայտարարությամբ, մասնավորապես, ասվում է, որ խմբագրությունը ողջամիտ կասկած ունի, որ հայցվոր կողմի և հատկապես փաստաբան Եգորյանի նպատակը թերթին վնաս հասցնելն է:

Գործը2024թ. մարտի 11-ին տեղափոխվել է այլ դատարան, 27-ին՝ ընդունվել վարույթ, նիստ է նշանակվել հունիսի 11-ին։

**Փետրվարի 6-ին** Երևանի ընդհանուր իրավասության դատարանում շարունակվել է «Կանանց ռեսուրսային կենտրոն» ՀԿ ղեկավար Լարա Ահարոնյանն ընդդեմ «Հայելի» ակումբի և «Լայվ Նյուզ Մեդիա» ՍՊԸ-ի գործով քննությունը՝ պատվին և արժանապատվությանը հասցված վնասի՝ 2 միլիոն դրամի փոխհատուցման պահանջով։

Հայցի առիթ է դարձել 2019թ․ ապրիլի 24-ին հրապարակված «ՔՊ-ի հոգաբարձուների խորհրդի անդամ Լարա Ահարոնյանը զբաղված է երեխաների պղծմամբ. Հայկ Այվազյան» տեսանյութը, որտեղ «Հայելի» ակումբի հյուրերից մեկը` Հայկ Այվազյանը, ասուլիսի ժամանակ գնահատականներ է հնչեցրել Ահարոնյանի գործունեության վերաբերյալ: Տեսանյութը հրապարակվել է «Hayeli.am» և «Livenews. am» լրատվական կայքերում:  
 Գործով հաջորդ դատական նիստը նշանակվել է մայիսի 20-ին։

**Փետրվարի 7-ին** Վճռաբեկ դատարանը մերժել է վարույթ ընդունել «Հայկական երկրորդ հեռուստաալիք» ՍՊԸ-ն ընդդեմ Հեռուստատեսության և ռադիոյի հանձնաժողովի գործով հայցվորի բողոքը։

Հիշեցնենք՝ հանրային մուլտիպլեքսում հանրապետական սփռման սլոթի օգտագործման լիցենզավորման մրցույթի հաղթողներ ճանաչելու և լիցենզիա տրամադրելու մասին 2022թ․ դեկտեմբերի 2-ի թիվ 143-Ա որոշումը վերացնելու պահանջով (երրորդ կողմ` «Արմենիա Թի-Վի» ՓԲԸ, «Ա-ԹիՎի» ՍՊԸ, «Շանթ» ՍՊԸ և «Մուլտի մեդիա Կենտրոն ԹիՎի» ՓԲԸ) սույն հայցը ներկայացվել էր 2022թ․ դեկտեմբերի 21-ին։

2023 թ․ փետրվարի 22-ին հայցը բավարարվել էր՝ անվավեր էր ճանաչվել վիճարկվող որոշումը: Մարտի 23-ին պատասխանողը դիմել էր վերաքննիչ ատյան։ Հոկտեմբերի 5-ին վերաքննիչ բողոքը բավարարվել էր, վճիռն ամբողջությամբ բեկանվել և փոփոխվել էր, հայցվորի պահանջը՝ մերժվել։ Հայցվորը նոյեմբերի 16-ին դիմել էր վճռաբեկ ատյան, որտեղից դեկտեմբերի 13-ին բողոքը վերադարձվել էր։ Ս․ թ․ հունվարի 17-ին վճռաբեկ բողոքը կրկին ներկայացվել էր։

**Փետրվարի 8-ին** Երևանի ընդհանուր իրավասության դատարանում կայացել է

Երևանի փոխքաղաքապետ (այժմ՝ քաղաքապետ) Տիգրան Ավինյանն ընդդեմ «Օրագիր Մեդիա» ՍՊԸ-ի գործով նախնական դատական նիստը՝ պատիվն, արժանապատվությունը և գործարար համբավն արատավորող տեղեկությունները հերքելուն պարտավորեցնելու և դրամական փոխհատուցում բռնագանձելու պահանջներով։

2023թ․ ապրիլի 13-ին ներկայացված հայցի առիթը ՍՊԸ-ին պատկանող «Oragir.news» կայքում մարտի 9-ին հրապարակված՝ «Ախորժակը ուտելիս է բացվում․ Ավինյանինը հասել է «Վիվասել-ՄՏՍ»-ին» հոդվածն է[[42]](#footnote-42)։ Կայքը, հղում անելով իր աղբյուրներին, նշել է, որ «Գրանդ Հոթել Երևան» հյուրանոցը ձեռք բերելուց հետո Ավինյանը որոշել է գնել նաև հեռահաղորդակցության օպերատոր «Վիվասել-ՄՏՍ»-ը, և որ նա վարչական լծակներով խոչընդոտում է այլ գնորդի հետ գործարքի իրականացումն ու պահանջում, որ հենց իրեն վաճառեն։   
 Գործով հաջորդ դատական նիստը նշանակվել է մայիսի 7-ին։

**Փետրվարի 8-ին** Երևանի ընդհանուր իրավասության դատարանում կայացել է   
Արցախի տարածքային կառավարման և ենթակառուցվածքների նախարար Հայկ Խանումյանն ընդդեմ «Հրապարակ» օրաթերթի գործով հերթական դատական նիստը՝ զրպարտությունը հերքելու և փոխհատուցում վճարելու պահանջներով։

2022թ․ մայիսի 30-ին ներկայացված հայցի առիթը թերթում հրապարակված հոդվածներն են այն մասին, որ Հայկ Խանումյանն անցնում է կոռուպցիային ու պաշտոնեական դիրքի չարաշահմանն առնչվող մի քանի քրեական գործերով, իսկ ՀՀ իշխանությունները սատարում են նրան և ամեն ինչ անում են, որպեսզի ազատեն պատասխանատվությունից[[43]](#footnote-43)։

Փետրվարի 29-ին հրապարակված վճռով հայցը բավարարվել է մասնակի՝ դատարանը պատասխանողին պարտավորեցրել է հրապարակել հերքում, վճարել 100 հազար դրամ որպես նյութական փոխհատուցում և 23 հազար դրամ՝ որպես պետական տուրքի փոխհատուցում: Մարտի 31-ի դրությամբ դատական ակտի բողոքարկման վերաբերյալ տեղեկատվություն առկա չէ:

**Փետրվարի 9-ին** քաղաքացի Լարիսա Հարությունյանն ընդդեմ «Շարկ» ՍՊԸ-ի («5-րդ ալիք» հեռուստաընկերությունը ներկայացնող իրավաբանական անձ) գործով պատասխանողը բողոքով դիմել է Վերաքննիչ քաղաքացիական դատարան՝ ընդդեմ առաջին ատյանի կայացրած վճռի, որով հայցը մասնակի բավարարվել էր. լրատվամիջոցը պարտավորեցվել էր հերքում հրապարակել և հօգուտ հայցվորի վճարել 4 հազար դրամ պետական տուրք:

Հիշեցնենք, որ հայցը ներկայացվել է 2021թ․ հոկտեմբերի 26-ին՝ հերքում հրապարակելու պահանջով։ Հայցի առիթը հոկտեմբերի 16-ին «5-րդ ալիք»-ի «Հայլուր» լրատ­վա­կան հաղորդմամբ տարածված ռեպորտաժն է՝ «Ինքը ինձ զաստավիտ ա անում, որ սգամ. հարևա­նուհին չի թող­նում հերոսներին նվիրված խաչքար տեղադրել» վերնագրով[[44]](#footnote-44)։   
 Պատասխանողի բողոքը մարտի 1-ին վերադարձվել է։ Մարտի 28-ին այն կրկին ներկայացվել է։

**Փետրվարի 9-ին** Վերաքննիչ քաղաքացիական դատարանը որոշել է «Հայաստանի պետական հետաքրքրությունների ֆոնդ» ՓԲԸ-ն ընդդեմ «Հրապարակ օրաթերթ» ՍՊԸ-ի և ՀՀ նախկին վարչապետ Հրանտ Բագրատյանի գործով մասնակի բավարարել հայցվորի բողոքն առաջին ատյանի դատարանի կայացրած վճռի դեմ, որով հայցը մերժվել էր։

Հիշեցնենք՝ գործարար համբավը արատավորող տեղեկությունները հերքելու և դրամական փոխհատուցում վճարելու պահանջներով 2021թ․ հոկտեմբերի 20-ին ներկայացված հայցի առիթը «Hraparak.am» կայքում սեպտեմբերի 28-ին Հրանտ Բագրատյանի արտահայտած կարծիքն է, որը վերահաստատում է լրատվամիջոցի տեսակետն այն մասին, թե վերոնշյալ ֆոնդի հուլիսի 14-ին կնքված գործարքը, որով արաբական «Էյր Արաբիա» ընկերությանն ազգային ավիափոխադրողի կարգավիճակ են տվել, թափանցիկ չէ հանրության համար և կոռուպցիոն մեծ ռիսկեր է պարունակում[[45]](#footnote-45)։  
 Վերաքննիչ դատարանը որոշել է վճիռը «Հրապարակ օրաթերթ» ՍՊԸ-ի դեմ ներկայացված պահանջի մասով բեկանել և ամբողջ ծավալով ուղարկել նոր քննության, իսկ Հրանտ Բագրատյանի դեմ ներկայացված պահանջի մասով վճիռը թողնել անփոփոխ։ Մարտի 15-ին պատասխանողը վերաքննիչ ատյանի որոշումը բողոքարկել է Վճռաբեկ դատարանում։

**Փետրվարի 12-ին** Վերաքննիչ քաղաքացիական դատարանը որոշել է ԱԺ պատգամավոր Հայկ Սարգսյանն ընդդեմ «Հրապարակ օրաթերթ» ՍՊԸ-ի գործով բավարարել պատասխանողի բողոքն ընդդեմ ընդհանուր իրավասության դատարանի 2023թ․ հունիսի 2-ի վճռի, որով հայցը մասնակի բավարարվել էր։ Վերաքննիչ ատյանը բեկանել է այն և փոփոխել՝ հայցն ամբողջությամբ մերժելով: Խոսքը զրպարտության և վիրավորանքի միջոցով պատվին, արժանապատվությանը և բարի համբավին հասցված վնասի հատուցման պահանջով 2019թ․ հունիսի 21-ին ներկայացրած հայցի մասին է, որի առիթը մայիսի 26-ին հրապարակված՝ «Փաշինյանը դեղին քարտ է ցույց տվել Հայկ Սարգսյանին» հոդվածն է[[46]](#footnote-46), որտեղ հայցվորը ներկայացվում է որպես «նյու-Սաշիկ», «Իմ քայլի» օդիոզ ֆիգուր, որը հայտնի է մի շարք սկանդալային պատմություններով:  
 Ի դեպ, վերաքննիչ ատյանի որոշմանը կից դատավոր Նորա Կարապետյանը հատուկ կարծիք է հայտնել՝ մասնավորապես նշելով․ «․․․չեմ կարող համաձայնել, որ արդարացված է զանգվածային լրատվության միջոցի կողմից անձին օդիոզ պիտակավորելը, և խորին համոզմունք ունեմ, որ տվյալ արտահայտությունը իրավամբ հանդիսանում է վիրավորանք և ոտնահարում է անձի պատիվն ու արժանապատվությունը»։

**Փետրվարի 13-ին** ՀՀ պաշտպանության նախարարության «Մայր Հայաստան» ռազմական պատմության թանգարանի արդեն նախկին տնօրեն Կարեն Մելիք-Թանգյանն ընդդեմ «Սոուշըլ Մեդիա» ՍՊԸ-ի գործով վերաքննիչ ատյանում տեղի է ունեցել դատավորի փոխարինում, պատասխանողի բողոքը նոր վարույթ է ընդունվել փետրվարի 16-ին։   
 Հիշեցնենք, որ պատվին և արժանապատվությանը հասցված վնասի փոխհատուցման պահանջով 2021թ․ դեկտեմբերի 10-ին ներկայացված հայցի առիթը ՍՊԸ-ին պատկանող «Mamul.am» կայքի «Մամուլի խոսնակ» էջում նոյեմբերի 11-ին հրապարակված՝ «Զինվորակա՞ն, թե՞ գողական․ թանգարանի պետն իր տեղում չէ» լուրն է, որը հետագայում էջից հեռացվել է։  
 2023թ․ ապրիլի 27-ի վճռով դատարանը մասնակիորեն բավարարել էր հայցը, պատասխանողը բողոք էր ներկայացրել վերաքննիչ ատյան։ Մարտի 11-ի որոշմամբ վերաքննիչ բողոքը մասնակի բավարարվել է, վճիռը բեկանվել է, գործն ուղարկվել նույն դատարան՝ նոր քննության։

**Փետրվարի 13-ին** Երևանի ընդհանուր իրավասության դատարանում կայացել է քաղաքացիՍիրանուշ Աբելյանն ընդդեմ «Politcom.am» լրատվական կայքի գործադիր տնօրեն Լիլիթ Սիլանյանի գործով հերթական դատական նիստը՝ զրպարտության համար ներողություն խնդրելու և հերքում հրապարակելու պահանջներով:

Հայցը ներկայացվել է 2021թ. սեպտեմբերի 3-ին, իսկ առիթը եղել է կայքում տեղադրված լուրը՝ բանկերից մեկում վարկերի տրամադրման հետ կապված խնդրի մասին: Հրապարակումից հետո բանկի աշխատակիցը՝ հայցվորը, անհամաձայնություն է հայտնել նյութի առնչությամբ, ինչի արդյունքում այն արագ հեռացվել է կայքից։ Լրատվամիջոցի պատասխանատուն առաջարկել է հրապարակել նաև բանկի տեսակետը, սակայն հայցվորը չի համաձայնել և դիմել է դատարան։

Գործը ս․ թ․ մարտի 14-ին տեղափոխվել է այլ դատարան, հաջորդ դատական նիստը նշանակվել է մայիսի 10-ին։

**Փետրվարի 13-ին** Վերաքննիչ քաղաքացիական դատարանում տեղի է ունեցել «Հայաստանի պետական հետաքրքրությունների ֆոնդ» ՓԲԸ-ն ընդդեմ «Փաստինֆո» ՍՊԸ-ի գործով դատավորի փոխարինում, իսկ 16-ին հայցվորի բողոքն ընդունվել է վարույթ։

Հիշեցնեն, որ գործարար համբավն արատավորող տեղեկությունները հերքելուն պարտավորեցնելու և դրամական փոխհատուցում վճարելու պահանջներով 2022թ․ օգոստոսի 2-ին ներկայացված հայցի առիթը հունիսի 25-ին ՍՊԸ-ին պատկանող «PastInfo.am» կայքում հրապարակված հոդվածն է այն մասին, որ խախտելով «Տեղեկատվության ազատության մասին» ՀՀ օրենքը՝ ՓԲԸ-ն գաղտնի է պահում Տնօրենների խորհրդի օտարերկրացի անդամների կոնտակտային տվյալները, իսկ խմբագրության հարցումները՝ ուղղված Ֆոնդի գրասենյակ, հասցեատերերին չեն հասնում[[47]](#footnote-47)։ 2023թ․ ապրիլի 11-ին Երևանի ընդհանուր իրավասության դատարանը մերժել էր հայցը,և հայցվորը վերաքննիչ բողոք էր ներկայացրել։  
 Մայիսի 13-ին նախատեսվում է գործով դատական ակտի կայացում։

**Փետրվարի 13-ին** Վերաքննիչ քաղաքացիական դատարանում տեղի է ունեցել դատավորի փոխարինում ԱԺ պատգամավոր Հայկ Սարգսյանն ընդդեմ  «Իրատես» թերթի և նույնանուն էլեկտրոնային կայքի գործով, 16-ին բողոքն ընդունվել է վարույթ։   
 Զրպարտության և վիրավորանքի համար փոխհատուցում բռնագանձելու պահանջով 2019թ․ հոկտեմբերի 1-ին ներկայացված հայցի առիթը թերթի սեպտեմբերի 6-ի համարում հրապարակված՝ «Դու ընդամենը Նիկոլի շիշ բռնողն ես եղել․ Աննա Հակոբյան» հոդվածն է:

2023թ․ հոկտեմբերի 6-ին դատարանը որոշել էր հայցը թողնել առանց քննության, քանի որ ծանուցված հայցվորը չի ներկայացել երկու հաջորդական դատական նիստերին: Բացի այդ, դատարանը որոշել էր հայցվորից բռնագանձել 300 հազար դրամ՝ որպես լրատվամիջոցի փաստաբանի խելամիտ վարձատրության գումար: Հոկտեմբերի 23-ին հայցվորը վերաքննիչ բողոք էր ներկայացրել, սակայն նոյեմբերի 20-ին այն վերադարձվել էր, մերժվել էր նաև բողոք բերելու բաց թողնված ժամկետը վերականգնելու միջնորդությունը: Նոյեմբերի 29-ին վերաքննիչ բողոքը կրկին ներկայացվել էր։

**Փետրվարի 15-ին** Երևանի ընդհանուր իրավասության դատարանում կայացել է «Նյուզ Էյէմ» ՍՊԸ -ն ընդդեմ «Հրապարակ օրաթերթ» ՍՊԸ-ի գործով հերթական դատական նիստը՝ զրպարտություն հանդիսացող տվյալները հերքելուն, վիրավորանքի համար հրապարակային ներողություն խնդրելուն պարտավորեցնելու և գործարար համբավին պատճառված վնասը փոխհատուցելու պահանջներով։ 2022թ․ սեպտեմբերի 13-ին ներկայացված հայցի առիթը «Hraparak.am» կայքի օգոստոսի 10-ի հոդվածն է[[48]](#footnote-48), ըստ որի՝ «News.am»-ը Պաշտպանության նախարարության խնդրանքով հերքել է իրենց լուրը՝ նախարարի մասնակցությամբ մի տհաճ միջադեպի մասին[[49]](#footnote-49)։

Հաջորդ դատական նիստը նշանակվել է հունիսի 25-ին։

**Փետրվարի 19-ին** Երևանի ընդհանուր իրավասության դատարանում տեղի է ունեցել Երևանի նախկին քաղաքապետ Հրաչյա Սարգսյանն ու Մետրոպոլիտենի տնօրենների խորհրդի նախկին նախագահ Հայկ Հովհաննիսյանն ընդդեմ «Ժողովուրդ թերթի խմբագրություն» ՍՊԸ-ի գործով հերթական նիստը՝ պատիվն, արժանապատվությունը և գործարար համբավն արատավորող տեղեկությունները հերքելուն պարտավորեցնելու և դրամական փոխհատուցում վճարելու պահանջներով։

2023թ․ ապրիլի 6-ին ներկայացված հայցի առիթը «Ժողովուրդ» թերթում մարտի 30-ին հրապարակված՝ «Նոր մանրամասներ ավտոբուսների ձեռքբերման գործով. ինչ է կատարվել» հոդվածն է[[50]](#footnote-50)։ Ըստ թերթի՝ Երևանի համար չինական ավտոբուսների ձեռքբերման գործում կոռուպցիոն մեխանիզմներ են գործել, որում ներգրավված են համահայցվորները։   
 Հաջորդ դատական նիստը նշանակվել է մայիսի 21-ին։

**Փետրվարի 20-ին** Երևանի ընդհանուր իրավասության դատարանում կայացել է Խաչատուր Սուքիասյանն ընդդեմ «Armday.am» կայքի հիմնադիր «Արմդեյ ԷյԷմ» ՍՊԸ-ի գործով հերթական դատական նիստը՝ հրապարակայնորեն ներողություն խնդրելու, զրպարտություն համարվող տվյալները հերքելու և փոխհատուցում վճարելու պահանջներով։

Հիշեցնենք, որ 2021թ․ ապրիլի 19-ին ներկայացված հայցի առիթը մարտի 25-ին այս և մի շարք այլ լրատվական կայքերում հրապարակված՝ «Զգուշացե՛ք. Խաչատուր Սուքիասյանի բենզինը փչացնում է մեքենաները․ Դեժավյու» հոդվածն է[[51]](#footnote-51)՝ Telegram-յան չնույնականացվող ալիքին հղումով։   
 Մարտի 13-ին դատարանը վճռել է մերժել հայցն այն հիմքով, որ գործում չկա որևէ ապացույց, որ «Armday.am» կայքը շահագործվում է «Արմդեյ ԷյԷմ» ՍՊԸ-ի կողմից։

**Փետրվարի 20-ին** «Եռաբլուր» զինվորական պանթեոնում Արցախի նախագահ Սամվել Շահրամանյանն ու իր թիկնազորը անվայելուչ պահվածք են ցուցաբերել «24News» լրատվական կայքի լրագրող Մերի Մանուկյանի ու օպերատոր Ասատուր Ասլանյանի հանդեպ[[52]](#footnote-52)։ Վերջիններս մասնագիտական գործունեություն էին իրականացնում՝ նկարահանելով Արցախյան Շարժման 36-րդ տարեդարձի առթիվ «Եռաբլուր» այցելողներին։ Թիկնազորի անդամներից մեկը հայհոյել է լրագրողին ու օպերատորին, ինչպես նաև հրել վերջինիս։ Ավելի ուշ Շահրամանյանը ափսոսանք է հայտնել կատարվածի առնչությամբ։

**Փետրվարի 22-ին** «Iravunk.com» լրատվական կայքը գրել է, որ արդեն մեկ ամիս է, ինչ «NewsMedia.am» լրատվական գործակալության ղեկավար, լրագրող Գայանե Զարգարյանի դեմ տարբեր սոցցանցերում գրոհ է ընթանում՝ մահվան սպառնալիքներով, զրպարտիչ, սուտ տեղեկություններով, ատելության քարոզով ու մեղադրանքներով, թե լրագրողը միջազգային նշանակության ագենտ է[[53]](#footnote-53)։

**Փետրվարի 25-ին** «Զանգեզուրի պղնձամոլիբդենային կոմբինատ» ՓԲԸ-ն դատական հայց է ներկայացրել Երևանի ընդհանուր իրավասության դատարան ընդդեմ «Թերթ ԷՅ ԷՄ» ՍՊԸ-ի՝ զրպարտություն համարվող փաստացի տվյալները հրապարակայնորեն հերքելու, խախտված իրավունքների դիմաց 2 մլն դրամ փոխհատուցում վճարելու պահանջներով։ Հայցի առիթը «Tert.am» կայքում հունվարի 24-ին հրապարակված՝ «ԶՊՄԿ կողմից շահագործող Արծվանիկի պոչամբարը հավանական է՝ աղտոտում է գյուղերն ու գետերը, վնասում՝ գյուղատնտեսական հողերը. բնապահպան» հոդվածն է[[54]](#footnote-54)։ Մարտի 18-ին հայցադիմումն ընդունվել է վարույթ, առայժմ նիստի օր նշանակված չէ։

**Փետրվարի 26-ին** Լոռու մարզի ընդհանուր իրավասության դատարանում (Վանաձորի նստավայր) շարունակվել է ուսուցչուհի Սուսաննա Սարգսյանն ընդդեմ «Hraparak.am» կայքի թղթակից Շուշաննա Գրիգորյանի գործով հերթական դատական նիստը։  
 Հիշեցնենք, որ առաջին ատյանի դատարանում գործը քննվում է կրկնակի: 2014թ․ հունիսի 6-ին ներկայացված հայցի առիթ են դարձել 2013թ. հոկտեմբերի 4-ին և դեկտեմբերի 5-ին վերոհիշյալ կայքում հրապարակված «Աշխատանքից ազատվել է Վանաձորի թիվ 8 դպրոցի տնօրենը[[55]](#footnote-55)» և «Վանաձորցի ուսուցչուհին հարկադիր պարապուրդի դիմաց 12 միլիոն դրամ է ստացել[[56]](#footnote-56)» հոդվածները (մանրամասները՝ ԽԱՊԿ 2016-2023 թթ․ տարեկան զեկույցներում, տե´ս www.khosq.am, «Զեկույցներ» բաժնում)։  
 Գործով նիստեր են կայացել նաև մարտի 4-ին և 25-ին, մյուսը նշանակվել է ապրիլի 12-ին։

**Փետրվարի 27-ին** Երևանի ընդհանուր իրավասության դատարանում կայացել է ԱԺ նախագահ Ալեն Սիմոնյանն ընդդեմ «Հայելի» ակումբի նախագահ, լրագրող Անժելա Թովմասյանի գործով նախնական դատական նիստը՝ վիրավորանքի համար ներողություն խնդրելու և փոխհատուցում վճարելու պահանջներով։ 2023թ․ հոկտեմբերի 26-ին ներկայացված հայցի առիթը սեպտեմբերի 21-ին «Tert.am» կայքում «Մեր երեխաներին վերջապես պետք է ազատ, անկախ և խաղաղ Հայաստան ժառանգենք. Ալեն Սիմոնյան» վերնագրով հրապարակված՝ ԱԺ նախագահի ուղերձի ներքո Անժելա Թովմասյանի հայհոյախոսություն է[[57]](#footnote-57)։   
 Հաջորդ դատական նիստը նշանակվել է մայիսի 14-ին։

**Փետրվարի 28-ին** Հանրային խորհրդի նախկին նախագահ Ստյոպա Սաֆարյանն ընդդեմ «Livenews.am» լրատվական կայքի թղթակից Թագուհի Ասլանյանի գործը տեղափոխվել է այլ դատարան, մարտի 11-ին ընդունվել դատարանի վարույթ։

Վիրավորանք հանդիսացող արտահայտությունների համար հրապարակայնորեն ներողություն խնդրելուն պարտավորեցնելու և որպես փոխհատուցում 1 միլիոն դրամ բռնագանձելու պահանջներով 2021թ. հուլիսի 13-ին ներկայացված հայցի առիթը հունիսի 20-ին լրագրողի արտահայտություններն են ֆեյսբուքյան գրառման մեջ, որում մասնավորապես նշված է․ «Դուք ոչ թե մերժված եք, այլ՝ միզված․․․»[[58]](#footnote-58)։ Լրագրողը, հղում կատարելով չնույնականացվող աղբյուրին, գրել է, թե հարևանները միզել են Ստյոպա Սաֆարյանի վրա վարչապետին ծառայելու համար։  
 Դատական նիստ է նշանակվել ս. թ. մայիսի 2-ին։

**Փետրվարի 28-ին** Երևանի ընդհանուր իրավասության դատարանում տեղի է ունեցել Գեղարքունիքի մարզի Սարուխան համայնքի ղեկավար Լյովա Աբրահամյանն ընդդեմ «Հայկական ժամ» լրատվական կայքի լրագրող Նարինե Հասրաթյանի գործով հերթական դատական նիստը՝ պատիվը, արժանապատվությունը և գործարար համբավն արատավորող տեղեկությունները հերքելուն պարտավորեցնելու պահանջով։2019թ․ փետրվարի 13-ին ներկայացված հայցի առիթը հունվարի 10-ին կայքում հրապարակված «Ովքե՞ր են հովանավորում Սարուխանի համայնքապետին և խոչընդոտում օգոստոսից սկսած նախաքննական գործը» հոդվածն է, որում գյուղացիները բողոքում են իրենց համայնքապետից[[59]](#footnote-59)։  
 Հաջորդ դատական նիստը նշանակվել է ս. թ. հունիսի 28-ին։

**Մարտի 1-ին Վերաքննիչ քաղաքացիական դատարանը մերժել է «Ալավերդի բժշկական կենտրոն» ՓԲԸ-ի տնօրեն Ստեփան Մոսինյանն ընդդեմ լրագրող Լարիսա Փարեմուզյանի և «Սիվիլնեթ» առցանց հեռուստատեսության (ավելի ուշ պատշաճ պատասխանող է ճանաչվել «Սիվիլիթաս» հիմնադրամը) գործով հայցվորի բողոքն ընդդեմ առաջին ատյանի կայացրած վճռի, որով հայցը մերժվել էր։**

**Զրպարտություն համարվող տվյալները հրապարակայնորեն հերքելու և փոխհատուցում վճարելու պահանջներով հայցը ներկայացվել է 2022թ․ ապրիլի 4-ին, իսկ առիթը մարտի 14-ին «Civilnet.am» լրատվական կայքում հրապարակված՝ «Ալավերդու ԲԿ-ի տնօրենը՝ «մահվան» բիզնեսի մենաշնորհատեր»[[60]](#footnote-60) հոդվածն է:**(Մանրամասները՝ ԽԱՊԿ 2022-2023թթ. զեկույցներում, տե՛ս khosq.am կայքի «Զեկույցներ» բաժնում)։   
 Վերաքննիչ ատյանի որոշումը մարտի 31-ի դրությամբ չի բողոքարկվել։

**Մարտի 4-ին** Երևանի ընդհանուր իրավասության դատարանում շարունակվել է ԱԺ փոխնախագահ (այժմ՝ ԱԺ նախագահ) Ալեն Սիմոնյանն ընդդեմ «Իրավունք Մեդիա» ՍՊԸ-ի գործով նոր քննությունը և բաշխվել են ապացուցման պարտականությունները։

Հիշեցնենք՝ 2020թ․ օգոստոսի 4-ին պատվին և արժանապատվությանը պատճառված վնասի հատուցման պահանջով ներկայացված հայցի առիթը նույն թվականի հուլիսի 20-ին «Իրավունք» թերթի՝ «Ի՞նչ նորամուծություն կիրականացնի Նիկոլ Փաշինյանն օգոստոս ամսին» հոդվածում Ալեն Սիմոնյանին վերագրված մտքերն են, թե իշխող քաղաքական թիմն առանց պարգևավճարների պատրաստ չէ աշխատել։ 2021թ․ սեպտեմբերի 29-ի վճռով հայցը մասնակիորեն բավարարվել էր․ դատարանը լրատվամիջոցին պարտավորեցրել էր հերքել զրպարտություն համարվող տեղեկությունները և վճարել 200 հազար դրամ՝ որպես փաստաբանի վարձատրության գումար: Պատասխանողը վերաքննիչ բողոք էր ներկայացրել այս վճռի դեմ։ 2022թ․ ապրիլի 29-ին բողոքը բավարարվել էր, և գործն ուղարկվել նոր քննության։ (Մանրամասները՝ ԽԱՊԿ 2020-2023թթ․ զեկույցներում, տե՛ս khosq.am կայքի «Զեկույցներ» բաժնում)։

Հաջորդ դատական նիստը նշանակվել է ապրիլի 15-ին։

**Մարտի 4-ին** Երևանի ընդհանուր իրավասության դատարանում կայացել է «Զանգեզուրի պղնձամոլիբդենային կոմբինատ» ՓԲԸ-ն ընդդեմ «Օրագիր Մեդիա ՍՊԸ»-ի գործով նախնական դատական նիստը՝ զրպարտություն համարվող տեղեկությունը հրապարակայնորեն հերքելու և փոխհատուցում վճարելու պահանջներով։

2023թ․ հոկտեմբերի 17-ին ներկայացված հայցի առիթը սեպտեմբերի 2-ին ՍՊԸ-ին պատկանող «Oragir.news» կայքում հրապարակված հոդվածն է՝ «Տրոյական ձին Սյունիքում․ ԶՊՄԿ-ում ադրբեջանցիներ են պաշտոններ ստացել․ աշխատակից» վերնագրով, որում մասնավորապես ասվում է․ «5-6 հոգի են, նրանց Բաքվից իջեցրել են մայիս ամսին ու նրանք կազմաքանդում են կառուցվածքները և այլն։ Չգիտեմ՝ ում հրահանգով են եկել, բայց քանդում են բոլոր կառուցվածքները»[[61]](#footnote-61)։   
 Հաջորդ դատական նիստը նշանակվել է ս. թ. ապրիլի 22-ին։

**Մարտի 4-ին** ԱԺ փոխնախագահ (այժմ՝ ԱԺ նախագահ) Ալեն Սիմոնյանն ընդդեմ «Մեդիա Իդեա» ՍՊԸ-ի և դրան պատկանող «Analitik.am» կայքի հիմնադիր Անի Հովհաննիսյանի գործով պատասխանողները վերաքննիչ ատյանում բողոքարկել են հայցադիմումի մասնակի բավարարման մասին առաջին ատյանի դատարանի 2023թ․ հոկտեմբերի 3-ի վճիռը, ըստ որի՝ պետք է հրապարակվի հերքում, հօգուտ հայցվորի վճարվի 200 հազար դրամ փոխհատուցում զրպարտության համար և 150 000 դրամ՝ որպես փաստաբանի վարձատրության գումար։2020թ. հուլիսի 13-ին ներկայացված այս հայցի առիթը վերոհիշյալ կայքում հունիսի 22-ին հրապարակված՝ «Ովքե՞ր են «Հեղափոխության պահապաններ»-ի հովանավորները» վերնագրով հոդվածն է[[62]](#footnote-62), որտեղ, սեփական աղբյուրներին հղում անելով, կայքը գրել է, թե նախորդ օրը «Հեղափոխության պահապաններ» նախաձեռնության անդամներն ԱԺ փոխնախագահ Ալեն Սիմոնյանի հետ միասին եղել են Աշտարակի ձորում գտնվող ռեստորաններից մեկում, մի քանի բաժակ ալկոհոլ օգտագործելուց հետո նրանք կողքի սեղանի մոտ նստած տղաների հետ վիճաբանություն են սկսել, որին ներկա է եղել նաև Ալեն Սիմոնյանը։

Ս․ թ․ մարտի 20-ին գործով տեղի է ունեցել դատավորի փոխարինում։

**Մարտի 5-ին** Երևանի ընդհանուր իրավասության դատարանում կայացել է քաղաքացի Արսեն Ղուկասյանն ընդդեմ «Մեդիա Նյուզ» ՍՊԸ–ի («Medianews.am» կայքի հիմնադիր) գործով հերթական դատական նիստը՝ պատիվը և արժանապատվությունն արատավորող տեղեկությունների հերքման և վնասի փոխհատուցման պահանջներով։   
 Հայցը ներկայացվել է 2022թ․ հունիսի 14-ին, իսկ առիթը մայիսի 26-ին կայքում հրապարակված՝ «Արսեն Ղուկասյանը երեկ դեբոշ է սարքել դատարանում և վիրավորել դատավորին. ինչո՞ւ է Վերաքննիչ դատարանը որոշել դռնփակ քննել Փաշինյանի դեմ բողոքը» հոդվածն է[[63]](#footnote-63)։ Ըստ այդմ՝ 44-օրյա պատերազմի զոհերի հարազատները, այդ թվում՝ հայցվորը, քաղաքականացնում են դավաճանության մեղադրանքով ընթացող դատական նիստերը և դրանք շահարկելով՝ օգտագործում ընդդեմ ներկա իշխանությունների։   
 Գործով հաջորդ նիստը նշանակվել է ս. թ. հունիսի 25-ին։

**Մարտի 5-ին** մայրաքաղաքի «Եռաբլուր» պանթեոնում, երբ վարչապետ Նիկոլ Փաշինյանն այցելել է Վազգեն Սարգսյանի շիրիմին, խոչընդոտվել է այդտեղ գտնվող լրագրողների աշխատանքը։ Պետական պահպանության ծառայության աշխատակիցները ոստիկանների հետ տարածքից հրելով հեռացրել են լրագրողներին ու օպերատորներին՝ պատճառաբանելով, որ նրանք հավատարմագրված չեն՝ միջոցառումը լուսաբանելու համար[[64]](#footnote-64)։ Լրագրողների փորձերը՝ գոնե հեռվից նկարահանում կատարելու, բախվել են կոշտ հակազդեցության ուժային կառույցների ներկայացուցիչների կողմից։ Այս առնչությամբ լրագրողական 10 կազմակերպություններ հանդես են եկել դատապարտող հայտարարությամբ[[65]](#footnote-65)։ Ի պատասխան՝ Կառավարության տեղեկատվության և հասարակայնության հետ կապերի վարչության պետ Արմեն Խաչատրյանը ԽԱՊԿ-ին և մյուս գործընկերներին նամակով հայտնել է, որ միջոցառումը եղել է արարողակարգային, որևէ հարցազրույց նախատեսված չի եղել, լրատվամիջոցներին չեն իրազեկել այցի մասին, սակայն վարչությունը նկարահանել է արարողությունը և տրամադրել խմբագրություններին։։ Մինչդեռ, ըստ ԽԱՊԿ-ի, պետական մարմնի տեղեկատվությունը չի կարող ամբողջությամբ փոխարինել ԶԼՄ-ների լուսաբանումները, առավելևս՝ հիմք հանդիսանալ լրագրողների գործունեության սահմանափակման համար։

**Մարտի 5-ին** «Երևանի պետական համալսարան» հիմնադրամը հայց է ներկայացրել Երևանի ընդհանուր իրավասության դատարան ընդդեմ «24 ՆՅՈՒԶ.էյէմ» ՍՊԸ-ի («24News.am» կայքի հիմնադիր)՝ զրպարտություն համարվող տվյալները հրապարակայնորեն հերքելու, որպես փոխհատուցում 1 միլիոն դրամ բռնագանձելու պահանջներով։ Հայցի առիթը փետրվարի 5-ին նշված կայքում հրապարակված՝ «Փաշինյանը կոմպրոմատների թղթապանակ ունի ԵՊՀ ռեկտորի մասին․ կոռուպցիոն սկանդալ է հասունանում» վերնագրով հոդվածն է՝ TOGARMA ռուսական տելեգրամյան ալիքին հղումով[[66]](#footnote-66)։ Հոդվածում մասնավորապես ասվում է, որ ԵՊՀ ռեկտորը կոռուպցիոն սխեմաների հեղինակ է, բացի այդ՝ ամեն գնով փորձում է խանգարել վերընտրվել իրավագիտության ֆակուլտետի դեկան Գագիկ Ղազինյանին։   
 Մարտի 15-ին հայցադիմումը վերադարձվել է։ Այլ զարգացումներ մինչ եռամսյակի ավարտ չեն գրանցվել։

**Մարտի 7-ին** Երևանի ընդհանուր իրավասության դատարանում կայացել է ԱԺ պատգամավոր Խաչատուր Սուքիասյանն ընդդեմ «Վերածնվող Հայաստան» կուսակցության մամուլի քարտուղար Վազգեն Սաղաթելյանի (երրորդ կողմ՝ «Նյուզ ԷյԷմ» ՍՊԸ) գործով հերթական նիստը՝ հրապարակայնորեն ներողություն խնդրելու, զրպարտություն համարվող տվյալները հերքելու, ինչպես նաև փոխհատուցում վճարելու պահանջներով:  
 2022թ․ օգոստոսի 12-ին ներկայացված հայցի առիթըհուլիսի 29-ին Երևանում ընդդիմության կազմակերպած հավաքի ժամանակ Սաղաթելյանի արտահայտած մտքերն են, ըստ որոնց՝ պատգամավորն առնչություն ունի ավտոմեքենաների գազաբալոնների լիցենզավորման հետ, և որ Կառավարության համապատասխան որոշումն ի շահ իրեն է օգտագործում։ Վիճահարույց ելույթը հրապարակել է գործով երրորդ կողմ «Նյուզ ԷյԷմ» ՍՊԸ-ին պատկանող «News.am» կայքը։ Օգոստոսի 23-ին հայցադիմումն ընդունվել է վարույթ, հայցվորի միջնորդությունը՝ հայցագնի չափով արգելանք դնել պատասխանողի գույքի, այդ թվում՝ դրամական միջոցների վրա, մերժվել է:   
 Դատական հաջորդ նիստը նշանակվել է ս. թ. օգոստոսի 14-ին։

**Մարտի 15-ին** Երևանի ընդհանուր իրավասության դատարանը վճռել է հայցային վաղեմություն կիրառելու հիմքով մերժել Շիրակի մարզային քննչական վարչության պետի տեղակալ Հովհաննես Պողոսյանի հայցն ընդդեմ «168 ժամ» ՍՊԸ-ի և լրագրող Գոհար Սավզյանի՝  զրպարտություն համարվող տվյալները հերքելու և փոխհատուցում վճարելու պահանջներով։

Հայցը ներկայացվել էր 2023թ․ ապրիլի 3-ին, իսկ առիթը մարտի 7-ին ՍՊԸ-ին պատկանող «168․am» կայքում հրապարակված հոդվածն է հայցվորի մասին՝ «Իր պաշտոնին չհամապատասխանող դատախազը՝ մարզային քննչական վարչության պետի տեղակալ» վերնագրով[[67]](#footnote-67)։ Կայքը, հղում անելով իր աղբյուրներին, նշել է, որ պաշտոնում նշանակվելու հարցում Հովհաննես Պողոսյանին օգնել է Քննչական կոմիտեի նախագահ Արգիշտի Քյարամյանի երբեմնի գործընկերը լինելու հանգամանքը։   
 Դատարանը նաև վճռել է Հովհաննես Պողոսյանից հօգուտ «168 ժամ» ՍՊԸ-ի բռնագանձել 100.000 դրամ՝ որպես փաստաբանի վարձատրության գումար:

**Մարտի 18-ին** Արմավիրի մարզի ընդհանուր իրավասության դատարանի որոշմամբ՝ մարզային «ԱԼՏ» հեռուստաընկերությունը ներգրավվել է որպես երրորդ կողմ՝ Արմավիրի տարածաշրջանային պետական քոլեջի տնօրեն Անգին Արշակյանն ընդդեմ մանկավարժներ Սուսաննա Մարգարյանի և Կարինե Հարությունյանի դատական գործով։ Հայցը ներկայացվել է 2022թ․ սեպտեմբերի 12-ին՝ պատվին, արժանապատվությանը, գործարար համբավին և անձնական ու ընտանեկան կյանքի անձեռնմխելիության իրավունքին պատճառված վնասի փոխհատուցման պահանջով, իսկ առիթը 2022թ․ սեպտեմբերի 2-ին «ԱԼՏ» հեռուստաընկերության պատրաստած՝ «Արմավիրի տարածաշրջանային պետական քոլեջի կոլեկտիվը պահանջում է տնօրենի հրաժարականը» ռեպորտաժն է, որը ցուցադրվել է Արմենիա հեռուստաընկերության «Ժամը» լրատվական թողարկման ընթացքում և տեղադրվել «ԱԼՏ» հեռուստաընկերության [«alttv.am](http://www.alttv.am)» կայքում[[68]](#footnote-68)։ Դատական հաջորդ նիստը նշանակվել է մայիսի 15-ին։

**Մարտի 19-ին** Երևանի ընդհանուր իրավասության դատարանի որոշմամբ՝ կարճվել է գործարար Դավիթ Երեմյանն ընդդեմ «Դատաբլոգ» ՍՊԸ-ի («Blognews.am» կայքի հիմնադիր) գործի վարույթը, քանի որ հայցվորը հրաժարվել է հայցից։  
 Հիշեցնենք՝ հայցը ներկայացվել էր 2023թ․ հունիսի 13-ին զրպարտություն համարվող տեղեկությունները հրապարակայնորեն հերքելուն, վիրավորանքի համար ներողություն խնդրելուն պարտավորեցնելու և փոխհատուցում բռնագանձելու պահանջներով։ Իսկ առիթը մայիսի 12-ին կայքում տելեգրամյան «[Armeniannews.Info](https://t.me/armeniainfo11)» ալիքին հղումով հրապարակված՝ «Գործարար» Երեմյան Դավոն վերածվել է «բեսպրեդելշիկի» լուրն է[[69]](#footnote-69), որտեղ, բացի անհարգալից բառապաշարի գործածումից, հայցվորին վերագրվել են մի շարք անօրինություններ ու բարոյականությունից զուրկ վարքագիծ։  
 Ի դեպ, գործարարն իր ֆեյսբուքյան էջում նույն օրը կոչ էր արել հրապարակային ներողություն խնդրել իր գործարար համբավն արատավորելու համար, ինչին ի պատասխան կայքը արտատպել էր գործարարի խոսքը՝ առանց ներողություն խնդրելու[[70]](#footnote-70)։

**Մարտի 18-ին** Երևանի ընդհանուր իրավասության դատարանում կայացել է «Հայաստանի պետական հետաքրքրությունների ֆոնդ» ՓԲԸ-ն և ընկերության տնօրենների խորհրդի նախագահ Տիգրան Ավինյանն ընդդեմ «Փաստինֆո» ՍՊԸ-ի գործով հերթական դատական նիստը՝ պատիվը, արժանապատվությունը և գործարար համբավն արատավորող տեղեկությունները հերքելուն պարտավորեցնելու և դրամական փոխհատուցում վճարելու պահանջներով։

2023թ․ մարտի 16-ին ներկայացված հայցի առիթը «Pastinfo.am» լրատվական կայքում փետրվարի 20-ին հրապարակված՝ «Փաստինֆո»-ի տեղեկությունը հաստատվեց. Ավինյանի պաշտոնավարումը քաղաքապետի տեղակալի պաշտոնում ապօրինի է. նա ղեկավարում է առևտրային կազմակերպություն, ինչի իրավունքը չունի» հոդվածն է, որտեղ անհամատեղելի են համարվում Տիգրան Ավինյանի երկու պաշտոնները՝ ֆոնդի տնօրենների խորհրդի նախագահ և փոխքաղաքապետ[[71]](#footnote-71)։ Ի դեպ, այդ թեմայով կայքի հայցած տեղեկությունները հայցվորները չեն տրամադրել։   
 Հաջորդ դատական նիստը նշանակվել է ս. թ. մայիսի 22-ին։

**Մարտի 19-ին** Վճռաբեկ դատարանը բավարարել է Մհեր Դերձյանն ընդդեմ «Ժողովուրդ թերթի խմբագրություն» ՍՊԸ-ի գործով պատասխանողի բողոքը՝ ընդդեմ վերաքննիչ բողոքի ընդունումը մերժելու որոշման։

Հիշեցնենք, որ 2019թ. ապրիլի 15-ին ներկայացված հայցի առիթը եղել է թերթի արտահայտած մտահոգությունն այն մասին, որ Մհեր Դերձյանի շինարարական ծրագիրը կարող է լավ մտածված խաբեություն լինել[[72]](#footnote-72)։ Հայցվորը պահանջում է հրապարակայնորեն ներողություն խնդրել, ինչպես նաև վճարել 1,5 միլիոն դրամի փոխհատուցում վիրավորանքի և զրպարտության համար: (Մանրամասները՝ ԽԱՊԿ 2019-2023թթ. տարեկան զեկույցներում, տե՛ս www.khosq.am կայքի «Զեկույցներ» բաժնում)։ Ընդհանուր իրավասության դատարանը մերժել էր հայցը, որից հետո վերաքննիչ ատյանում բողոքը բավարարվել էր, վճիռը բեկանվել և գործն ուղարկվել էր նոր քննության: Այս անգամ հայցը բավարարվել էր մասնակի՝ պատասխանողին պարտավորեցնելով ներողություն խնդրել, հերքում հրապարակել, վճարել 300 հազար դրամ` որպես վիրավորանքի, 500 հազար դրամ` որպես զրպարտության համար փոխհատուցում, ինչպես նաև՝ 500 հազար դրամ` որպես փաստաբանի խելամիտ վարձատրության և 68 հազար դրամ՝ որպես նախապես վճարված պետական տուրքի գումար:   
 Պատասխանողը բողոքարկել էր այս վճիռը վերաքննիչ ատյան։ Երկու անգամ բողոքի ընդունումը մերժվել էր՝ փաստաթղթային թերությունների պատճառով, և պատասխանողը դիմել էր Վճռաբեկ դատարան։

**Մարտի 22-ին** Վերաքննիչ քաղաքացիական դատարանը քաղաքացի Արթուր Վարդանյանն ընդդեմ «168 ժամ» ՍՊԸ-ի և քաղաքացի Դավիթ Փիրումյանի գործով մասնակիորեն բավարարել է թե հայցվորի, թե պատասխանողի բողոքներն ընդդեմ առաջին ատյանի վճռի, որով հայցը մասնակի բավարարվել էր․Դավիթ Փիրումյանը պարտավորեցվել էր ներողություն խնդրել և վճարել պետական տուրքերը, իսկ 2 կողմերը միաժամանակ՝ վճարել 100 հազարական դրամ՝ որպես փաստաբանների խելամիտ վարձատրության գումար։

Հիշեցնենք, որ ներողություն խնդրելուն, զրպարտություն համարվող տեղեկությունը հերքելուն պարտավորեցնելու և փոխհատուցում բռնագանձելու պահանջներով 2020թ․ հուլիսի 10-ին ներկայացված հայցի առիթը եղել է «168.am» կայքում մարտի 6-ին հրապարակված՝ «Նիկոլ Փաշինյանը քարոզարշավի ընթացքում զրուցել է Արթուր Վարդանյանի հետ» նյութը[[73]](#footnote-73)։ Կայքը մեջբերել է Փիրումյանի խոսքը․ «Վարչապետը փողոցում ջերմորեն բարևեց ահաբեկիչ Արթուր Վարդանյանին, ում իր օրոք անհասկանալիորեն դատարանը ազատ արձակեց»:

Վերաքննիչ դատարանի որոշմամբ՝ գործն ուղարկվել է նոր քննության։

**Մարտի 22-ին** Վերաքննիչ քաղաքացիական դատարանը մերժել է Վարդան Բադասյանն (ՀՀ արդարադատության նախկին նախարար Ռուստամ Բադասյանի հայրը - ԽԱՊԿ) ընդդեմ «Այլընտրանք» ՀԿ համանախագահ Նարեկ Մանթաշյանի և «News.am», «Analitik.am», «168.am», «Iravunk.com», «Blognews.am», «Alternativ.am», «Ipress.am» լրատվական կայքերի գործի շրջանակներում «168 ժամ» ՍՊԸ-ի և «Իրավունք մեդիա» ՍՊԸ-ի մասով կայացրած վճռի դեմ բողոքը։   
 Հիշեցնենք, որ 2023թ․ հունվարի 4-ին երկու լրատվամիջոցների մասով հայցը մերժվել էր՝ հայցային վաղեմության ժամկետները լրացած լինելու հիմքով: Իսկ հայցը ներկայացվել է 2020թ․ հուլիսի 10-ին՝ զրպարտություն համարվող տվյալները հրապարակայնորեն հերքելու, վերոնշյալ լրատվամիջոցներում հերքումը հրապարակելու և պատվին, արժանապատվությանը և գործարար համբավին պատճառված վնասը փոխհատուցելու պահանջներով։ Հայցի առիթը եղել են կայքերի հրապարակումները, ըստ որոնց՝ Վարդան Բադասյանն իր նախկին գործունեության ընթացքում գումարի դիմաց պաշտոններ է բաժանել[[74]](#footnote-74)։  
 Մյուս լրատվամիջոցների մասով նոր վարույթ է սկսվել։ Այս տարի դատական նիստ է կայացել փետրվարի 26-ին, իսկ մարտի 18-ին դատարանի վճռով՝ հայցը բավարարվել է մասնակի. Նարեկ Մանթաշյանը պարտավորեցվել է նշված ԶԼՄ-ների հարթակներում, ինչպես նաև ֆեյսբուքյան իր էջում հերքում հրապարակել, հայցվորին վճարել 300 հազար դրամ ՝ որպես զրպարտության համար փոխհատուցման գումար։ Վճռի դեմ մարտի 31-ի դրությամբ բողոք ներկայացված չէ։

**Մարտի 26-ին** Երևանի ընդհանուր իրավասության դատարանում կայացել է փաստաբան Լուսինե Ավագյանն ընդդեմ Նաիրա Տերտերյանի (երրորդ կողմ ՝ «Լայվ նյուզ մեդիա» ՍՊԸ) գործով հերթական դատական նիստը՝ զրպարտություն համարվող տվյալները հերքելու, արժանապատվությանը, պատվին և գործարար համբավին պատճառված վնասի հատուցման պահանջներով։ 2021թ․ օգոստոսի 10-իններկայացված հայցի առիթը «Livenews.am» կայքի «Դիտակետ» հաղորդաշարի հունիսի 30-ին թողարկումն է, որի ժամանակ Նաիրա Տերտերյանը նշել է, որ իր նախկին ամուսնու՝ Մհեր Տերտերյանի փաստաբան Լուսինե Ավագյանը, մասնագիտական գործունեությունից զատ, միջամտում է իրենց անձնական-ընտանեկան կյանքին[[75]](#footnote-75)։  
 Դատական հաջորդ նիստը նշանակվել է ս. թ. ապրիլի 22-ին։

**Մարտի 27-ին** Երևանի ընդհանուր իրավասության դատարանում կայացել է «Հրապարակ օրաթերթ» ՍՊԸ-ն ընդդեմ «Մեդիա նախաձեռնությունների կենտրոն» ՀԿ-ի գործով հերթական դատական նիստը՝ զրպարտություն համարվող տեղեկությունները հրապարակայնորեն հերքելուն պարտավորեցնելու և փոխհատուցում վճարելու պահանջներով։ Գործն առաջին ատյանում քննվում է կրկնակի․ վերաքննիչ ատյանը բավարարել էր պատասխանողի բողոքն ընդդեմ ընդհանուր իրավասության դատարանի վճռի, այն բեկանել էր ու գործն ուղարկել նոր քննության։  
 Հիշեցնենք՝ հայցը ներկայացվել է 2021թ․ հուլիսի 19-ին, իսկ առիթը «Factcheck.ge» կայքի և ՀԿ-ի համատեղ ծրագիրն է, որով բացահայտվում էին կեղծ լուրերն ու ապատեղեկատվական բնույթի նյութերը, իսկ Ֆեյսբուքն ու Ինստագրամը դրանք արգելափակում էին։ Հայցվորը կարծում է, որ օբյեկտիվ ընտրություն չի արվել, իսկ ընդհանուր առմամբ այդ գործողություններով ճնշում է գործադրում մամուլի նկատմամբ։ (Մանրամասները՝ ԽԱՊԿ 2021-2023թթ. տարեկան զեկույցներում, տե՛ս www.khosq.am կայքի «Զեկույցներ» բաժնում)։  
 Դատական հաջորդ նիստը նշանակվել է ս. թ. հոկտեմբերի 3-ին։

**Մարտի 29-ի** առավոտյան «Ազատություն» ռադիոկայանի Լոռու և Տավուշի մարզերի թղթակից Կարինե Սիմոնյանը, գտնվելով Երևանում, տեղեկացել է, որ իր Վանաձորի բնակարանից գողացել են աշխատանքային տեսախցիկը։ Ըստ լրագրողի՝ տեսախցիկը եղել է դատարկ, որևէ այլ իր, ընդ որում՝ ոչ պակաս արժեքավոր, չեն տարել, և կատարվածը, ամենայն հավանականությամբ, պայմանավորված է իր մասնագիտական գործունեությամբ և կարող է լինել իրեն նախազգուշացնելու, վախեցնելու և լռեցնելու փորձ։ Լրագրողական կազմակերպություններն այս առիթով հանդես են եկել հայտարարությամբ[[76]](#footnote-76)։

***3․******Տեղեկություններ ստանալու և տարածելու իրավունքի խախտումներ***

*2024 թվականի առաջին եռամսյակում ԽԱՊԿ-ն արձանագրել է տեղեկություններ ստանալու և տարածելու իրավունքի խախտումների*  ***41*** *փաստ։ Դրանցից* ***2*** *դեպքում ընդդեմ պետական մարմինների հայցեր են ներկայացվել դատարան՝ տեղեկությունները տրամադրելուն պարտավորեցնելու պահանջով։ Դիտարկվող ժամանակահատվածում տեղի ունեցած խախտումները, ինչպես նաև նախկինում գրանցվածների նոր զարգացումները ներկայացնում ենք ստորև՝ ժամանակագրական կարգով։*

**Հունվարի 3–ին** «Սպուտնիկ Արմենիա» լրատվական գործակալությունը հարցումով դիմել է Ներքին գործերի նախարարություն՝ տեղեկություն խնդրելով Ամանորի գիշերը հանրապետությունում գրանցված իրավախախտումների մասին։ Հունվարի 15–ին, ուշացումով, գերատեսչությունից պատասխանել են, որ հավելյալ 1 ամիս ժամանակ է պետք պատասխանելու համար, սակայն պատասխան չեն տրամադրել։   
 **Հունվարի 15–ին** նույն լրատվամիջոցը դիմել է Ներքին գործերի նախարարություն՝ խնդրելով տեղեկություն տրամադրել Հայաստանում 2020 թվականի 44-օրյա պատերազմից և դրան հաջորդած ռազմական գուծողություններից հետո վերին կամ ստորին վերջույթները կորցրած անձանց վարորդական վկայականների վերաբերյալ։ Օրենքով սահմանված ժամկետներում պատասխան չի ստացվել և ոչ էլ տեղեկացվել է հավելյալ ժամանակի անհրաժեշտության մասին։ **Փետրվարի 19-ին** «Սպուտնիկ Արմենիա»-ն դիմել է ՀՀ ՆԳՆ Միգրացիայի և քաղաքացիության ծառայության պետ Արմեն Ղազարյանին՝ ՌԴ մեկնող ՀՀ քաղաքացիների հաշվառման խնդիրներին առնչվող հարցումով։ Պատասխանը տրամադրվել է ուշացումով՝ մարտի 25-ին՝ բազմաթիվ զանգերից հետո, և տրվել է ընդհանրական, լղոզված պատասխան։  
  
 **Անպատասխան** են մնացել **«Fip.am»** փաստերի ստուգման հարթակի ներքոնշյալ հարցումները՝ ուղղված Ներքին գործերի նախարարություն․  
 **Հունվարի 9-ին** հարցում է ուղարկվելՆերքին գործերի նախարարություն՝ ՀՀ Քրեական օրենսգրքի ապօրինի հարստացման հոդվածով 2017 թվականից հարուցված քրեական գործերի (նախաձեռնված քրեական վարույթների) քանակի, ներգրավված մեղադրյալների թվի, մեղադրական եզրակացությամբ դատարան ուղարկված դեպքերի և ուժի մեջ մտած դատավճիռների քանակի վերաբերյալ տեղեկատվության խնդրանքով։   
 **Նույն օրն** ուղարկված մեկ այլ հարցումով կայքը ցանկացել է ճշտել՝ արդյո՞ք Ներքին գործերի նախարարությունը տիրապետում է ՀՀ կառավարության 2007 թվականի 955-Ն որոշման 2-րդ հավելվածի 6-րդ կետի 5-րդ ենթակետի հիմքով որևէ տրանսպորտային միջոցի շահագործման արգելքի վերաբերյալ տեղեկատվության։   
 **Հունվարի 11-ին** նույն գերատեսչությանն ուղարկված հարցումը վերաբերել է 2023 թվականիի սեպտեմբերի 20-ի դրությամբ Արցախի հանրապետության պետական մարմինների հաշվեկշռում եղած տրանսպորտային միջոցների քանակին և, եթե այո, դրանցից քանի՞սն են այժմ գտնվում ՀՀ պետական մարմինների տնօրինման տակ։   
 **Փետրվարի 20-ին** ուղարկված հարցմամբ կայքը ցանկացել է տեղեկանալ, թե 2023 թվականի դեկտեմբերի 26-ից ի վեր Road Control Armenia հավելվածում նշված ծրագրային խնդիրը (խախտումների տեսակները չեն նշվում) շտկելու համար ի՞նչ գործողություններ են կատարվել և ի՞նչ պահանջներ է ներկայացրել Ներքին գործերի նախարարությունը՝ սպասարկող կազմակերպությանը։

**Հունվարի 11-ին** «Pastinfo.am»-ը ստացել է հունվարի 3-ի թվագրմամբ՝ նախորդ տարվա դեկտեմբերի 26-ին Քննչական կոմիտե ուղարկված հարցման պատասխանը։ Հարցումը վերաբերել է 2023թ. դեկտեմբերի 13-ին ադրբեջանական գերությունից հայրենադարձված 32 հայերին։ Հարցման պատասխանում բացակայել են լրատվամիջոցի համար կարևոր մի շարք պարզաբանումներ, մասնավորապես՝ կապված գերիների խոշտանգումների, ինչպես նաև՝ առևանգված լինելու հետ։ Ըստ այդմ, 2022թ. **հունվարի 22-ին** լրատվամիջոցը կրկին գրավոր հարցում է ուղարկել նույն կառույցին։ Այս հարցմանը կրկին հստակ պատասխան չի տրվել․ ՔԿ-ից հայտնել են, թե հարցմանն ավելի վաղ պատասխանել են: **Հունվարի 30-ին** երրորդ անգամ է հարցումն ուղարկվել։ Այս գրությունն առհասարակ մնացել է անպատասխան:

**Հունվարի 15-ին** «Factor TV»-ն «Ուշացող արդարադատություն ու դատական կոռուպցիա. Երբ ու ոնց կլինի դրա վերջը» ֆիլմի բյուջեի չափը պարզելու համար հարցում է ուղարկել Դատական դեպարտամենտ[[77]](#footnote-77)։ Ունենալով հայցվող տեղեկությունը՝ պետական գերատեսչությունն այն ոչ թե տրամադրել է խմբագրությանը, այլ հրապարակել է իր ֆեյսբուքյան էջում՝ այսպիսով խախտելով լրատվամիջոցի՝ բացառիկ նյութ պատրաստելու և հրապարակելու իրավունքը։  
  
 **Հունվարի 16-ին** Երևանի ընդհանուր իրավասության քաղաքացիական դատարանը կարճել է Ինֆորմացիայի ազատության կենտրոնն ընդդեմ «Քաղաքացիական պայմանագիր» կուսակցության գործի վարույթը՝ կողմերի միջև կնքված հաշտության համաձայնությունը հաստատելու հիմքով։   
 Հիշեցնենք, որ հայցը ներկայացվել էր 2023թ․ դեկտեմբերի 4-ին՝ կուսակցության կազմակերպած դրամահավաք-երեկոյի ընթացքում ստացված նվիրատվությունների ցանկը տրամադրելուն պարտավորեցնելու պահանջով։  
 Պատասխանող կողմը պարտավորվել է տրամադրել հայցվող տեղեկությունը, վճարել 20 հազար դրամ պետական տուրք։

**Հունվարի 17-ին** Ինֆորմացիայի ազատության կենտրոնը հարցում է ուղարկել Կրթության, գիտության, մշակույթի և սպորտի նախարարություն՝ պարզելու, թե արդյո՞ք գերատեսչությունը հրապարակել է 2023թ․ ընթացքում ստացված տեղեկություն ստանալու հարցումների վերաբերյալ ամենամյա վիճակագրությունը՝ համաձայն «Տեղեկատվության ազատության մասին» ՀՀ օրենքի 7-րդ հոդվածի 3-րդ մասի 11-րդ կետի։ ԻԱԿ-ը խնդրել է նաև հստակեցնել, թե օգտագործե՞լ է արդյոք նախարարությունը ԻԱԿ-ի կողմից մշակված վիճակագրության միասնական ձևանմուշը։ Գերատեսչությունից պատասխանել են սահմանված ժամկետում, սակայն բովանդակային առումով ոչ ամբողջական՝ հարցերի մի մասին ընդհանրապես չեն անդրադարձել։  
 **Նույն օրը նույն հարցով** ԻԱԿ-ը դիմել է նաև Ֆինանսների նախարարություն։ Վերջինս տրամադրել է թերի պատասխան․ չի նշվել՝ արդյո՞ք հրապարակել է տարեկան վիճակագրություն, չի տրամադրվել վիճակագրության հղումը (չնայած ամսական կտրվածքով հրապարակված է նախարարության կայքում) և անդրադարձ չի եղել ԻԱԿ-ի ձևանմուշի կիրառությանը վերաբերող հարցին։  
 **Հունվարի 19-ին** նույն հարցով կազմակերպությունը դիմել է ՊԵԿ, որի պատասխանը գնահատվել է թերի․ կոմիտեն չի պատասխանել ամենամյա վիճակագրության մասին հարցին, ներկայացրել է ամենամսյա հաշվետվությունների հղումը և չի արձագանքել ԻԱԿ-ի ձևանմուշի կիրառմանը վերաբերող հարցին։  
 **Նույն օրը նույն հարցով** Քաղաքաշինության, տեխնիկայի և հրդեհային անվտանգության տեսչական մարմնին ուղղված հարցմանը ստացվել է թերի պատասխան։ Այդ մարմինը տրամադրել է բացառապես ԶԼՄ-ների կողմից ստացված հարցումների վիճակագրության հղումը և չի արձագանքել ԻԱԿ-ի ձևանմուշի կիրառմանը վերաբերող հարցին։  
  
 **Հունվարի 18-ին** «CivilNet.am» կայքի լրագրող Գևորգ Թոսունյանը հարցում է ուղարկել Երևանի քաղաքապետարան՝ Ծիծեռնակաբերդի խճուղու մի հատվածի փլուզման հետևանքների ու դրա վերականգնման վերաբերյալ։ Քաղաքապետարանից պատասխանն ստացվել է մարտի 4-ին՝ ուշացումով, և թերի․ ոչ բոլոր հարցադրումների պատասխաններն են հստակ ներկայացվել։  
 **Մարտի 4-ին** լրագրողը մեկ այլ հարցում է ուղարկել քաղաքապետարան՝ բակերի վերակառուցման, ավտոկայանատեղերի փոխարինման վերաբերյալ։ Պատասխանն ստացվել է ուշացումով՝ մարտի 12-ին, և կրկին թերի։  
  
 **Հունվարի 22-ին** «Oragir.News» լրատավական կայքը հարցում է ուղարկել Քննչական կոմիտե՝ խնդրելով պատասխանել, թե սեպտեմբերի 25-ին Ստեփանակերտի մերձակայքում գտնվող վառելիքի պահեստի պայթյունի առնչությամբ հարուցված քրեական գործով կատարվե՞լ են համապատասխան հարցումներ արբանյակային նկարահանումների կամ դիտարկումների տեխնիկական հնարավորություններ ունեցող պետություններին ու կազմակերպություններին՝ դեպքի վայրից ստացված նյութերը Հայաստանին տրամադրելու նպատակով[[78]](#footnote-78)։ Ուշացումով՝ փետրվարի 7-ին, կայքը ստացել է հունվարի 29-ի ամսաթվով Քննչական կոմիտեի պատասխան գրությունը, որի համաձայն՝ հնարավոր չէ տրամադրել տեղեկություն, քանի որ պարունակում է հրապարակման ոչ ենթակա նյութեր։  
  
 **Հունվարի 24-ին** ՀՀ վարչական դատարանում կայացել է «Hetq.am» առցանց պարբերականի հիմնադիր «Հետաքննող լրագրողներ» ՀԿ-ն ընդդեմ ՀՀ բարձր տեխնոլոգիական արդյունաբերության նախարարության գործով դատական նիստը։      
 2023թ․ հունիսի 5-ին ներկայացված հայցով ՀԿ-ն պահանջում է պարտավորեցնել ԲՏԱ նախարարությանը տրամադրել մայիսի 22-ին հայցված տեղեկությունները՝ գերատեսչության հետ պայմանագրեր կնքած կազմակերպությունների, դրանց տրամադրված պետական աջակցության չափի մասին։   
 Հաջորդ դատական նիստը նշանակվել է 2024թ. ապրիլի 4-ին։

**Հունվարի 24-ին** ԻԱԿ-ը հարցում է ուղարկել Արտաքին գործերի նախարարություն՝ խնդրելով տրամադրել տեղեկություններ այն մասին, թե ՀՀ կառավարութունն իր արտաքին քաղաքականության օրակարգում Արցախի հարցով ինչ կոնկրետ դիրքորոշում ունի, արդյոք Ադրբեջանի հետ տարվող բանակցությունների փաստաթղթում ներառվա՞ծ է արցախահայության ինքնորոշման իրավունքի հարցը, արցախահայության Արցախ վերադարձի անվտանգային երաշխիքների հարցը։ ԻԱԿ-ը նաև խնդրել է տրամադրել տեղեկություններ այն մասին, թե ՀՀ կառավարությունը միջազգային հարթակներում, այլ պետությունների հետ դիվանագիտական հարաբերություններում Արցախին և արցախահայությանը վերաբերող ո՛ր հարցերն ու խնդիրներն է առաջնային քննարկման ներկայացնում: Պատասխան նամակը տրամադրվել է ուշացումով՝ փետրվարի 6-ին, սակայն որևէ հարցի պատասխան ըստ էության չի պարունակել։ Նամակում միայն մեկ ընդհանրական միտք է եղել այն մասին, որ այդ հարցերը ԱԳՆ-ի ուշադրության կենտրոնում են։ **Նույն օրը** կենտրոնը հարցում է ուղարկել Քննչական կոմիտե՝ խնդրելով տրամադրել տեղեկություններ այն մասին, թե 2023 թ․ սեպտեմբերի 25-ին Ստեփանակերտ-Ասկերան ճանապարհին հարակից տարածքի բենզինի պահեստի պայթյունի վերաբերյալ քրեական վարույթն ինչ փուլում է գտնվում և ներկայացնել հնարավոր պատճառների և քրեական վարույթի գործընթացում ընդգրկված ՀՀ կամ արցախյան պաշտոնյաների վերաբերյալ։ Հարցմանը պատասխան չի տրվել, և ԻԱԿ-ն ուղարկել է կրկնակի հարցում, որին Քննչական կոմիտեն սահմանված ժամկետներում տրամադրել է պատասխան՝ հիմնավոր մերժում ներկայացնելով։

**Նույն օրը** կենտրոնը Կրթության, գիտության, մշակույթի և սպորտի նախարարություն ուղղված նամակով խնդրել է տրամադրել տեղեկություններ 2020թ․ սեպտեմբերի 27-ին Ադրբեջանի կողﬕց սանձազերծված 44-օրյա պատերազﬕ ընթացքում և դրանից հետո Արցախի Հանրապետության մշակութային ժառանգության պահպանման, հնարավորության դեպքում դրանք ՀՀ տեղափոխելու վերաբերյալ: Կազմակերպությունը խնդրել է նաև տեղեկացնել, թե որտեղ է պահվում Արցախից ՀՀ հասցված մշակութային արժեք ներկայացնող գույքը, և արդյո՞ք հնարավոր է համարվում Արցախում ﬓացած այդպիսի գույքի տեղափոխումը ՀՀ։ Պատասխանը եղել է ժամանակին, սակայն թերի. բացակայել են գույքը Հայաստան տեղափոխելու և այդ գույքի վերաբերյալ հայցվող տեղեկությունները։  
 **Փետրվարի 2-ին** ԿԳՄՍՆ-ին ևս մեկ հարցում է ուղարկվել այս թեմայով, որի պատասխանը ևս եղել է թերի։  
  
 **Հունվարի 28-ին** «Hetq.am» առցանց պարբերականը գրել է, որ Պաշտպանության նախարարությունը ռազմական գաղտնիքի անվան տակ նորից մերժում է ինֆորմացիայի տրամադրումը[[79]](#footnote-79)։ Մի շարք բաց աղբյուրներից 87662 օդանավի մասին տեղեկություններ ստանալով՝ կայքը փորձել է դրանք ճշտել նաև ՀՀ պաշտոնական մարմիններից։ Պետգույքի կառավարման կոմիտեն հայտնել է, որ դրա վերաբերյալ որևէ տվյալի չի տիրապետում: Նմանատիպ պատասխան է տվել նաեւ ՊՆ-ն: Իսկ ճշտող հարցը, թե արդյո՞ք «Յակ-40»-ը գրանցված է որպես ռազմական ինքնաթիռ, մնացել է անպատասխան։ Կայքը նկատում է, որ պատասխանի մերժման համար ՊՆ-ից ավելի քան 1 ամիս է պահանջվել, ինչն արդեն սովորական պրակտիկա է դարձել այս պետական մարմնի պարագայում. հաճախ ինֆորմացիայի տրամադրումը մերժվում է պետական/ռազմական գաղտնիքի անվան տակ, սակայն այդ կարճ պատասխանը տրվում է հարցումից մի քանի շաբաթ անց միայն:   
  
 **Հունվարի 30-ին** «Infocom.am» լրատվական կալքը գրավոր հարցում է ուղարկել Լոռու մարզի Շիրակամուտ գյուղի վարչական ղեկավարին՝ համայնքի ենթակառուցվածքների մասին տեղեկություն ստանալու համար։ Փետրվարի 14-ին՝ ուշացումով, կայքը ստացել է գրություն, ըստ որի՝ հայցվող տեղեկությունը ստանալու համար պետք է նախ դիմել Սպիտակի համայնքապետարան, որից հետո համայնքապետի պահանջով կպատասխանեն հարցերին։ Հետագայում հարցի ժամանակավրեպ դառնալու պատճառով լրատվամիջոցը համայնքապետարան այլևս չի դիմել։  
 **Փետրվարի 1-ին** նույն կայքը գրավոր հարցում է ուղարկել Եղեգնաձորի համայնքապետարան՝ համայնքի ենթակառուցվածքների մասին տեղեկություն ստանալու համար։ Պատասխանը տրամադրվել է օրենքով սահմանված 5-օրյա ժամկետի խախտմամբ՝ փետրվարի 9-ին։   
 Օրենքով նախատեսված ժամկետի խախտմամբ են նույն լրատվամիջոցի հարցմանը պատասխանել նաև Կոռուպցիայի կանխարգելման հանձնաժողովից. խնբագրությունը **փետրվարի 20-ին** դիմել է կառույցին՝ խնդրելով այն պատգամավորների անունները, ում հայտարարագրերի հետ կապված արձանագրություններ են կազմվել։ Բովանդակային առումով ԿԿՀ-ն տվել է պատշաճ պատասխան, բայց ժամկետի խախտմամբ՝ փետրվարի 28-ին։ Ուշացումով՝ մարտի 12-ին է տրամադրվել նաև **մարտի 5-ի** նույնաբովանդակ հարցման պատասխանը։ **Փետրվարի 8-ին** կայքը հարցում է ուղարկել ՀՀ ՏԿԵՆ Ջրային կոմիտե՝ ՀՀ-ում խմելու ջուր ունեցող բնակավայրերի ցանկը json ձևաչափով տրամադրելու խնդրանքով։ Փետրվարի 28-ին՝ ուշացումով, ուղարկվել է գրություն, ըստ որի՝ հայցվող տեղեկությունը կոմիտեն չունի։  
 **Նույն օրը** կայքը գրավոր հարցում է ուղարկել «Գազպրոմ Արմենիա»՝ խնդրելով տրամադրել գազամատակարարում ունեցող բնակավայրերի անունները։ 5-օրյա ժամկետի ավարտից հետո լրատվամիջոցը կապ է հաստատել ընկերության հետ, և այնտեղից տեղեկացրել են, որ հարցումը չեն ստացել։ Փետրվարի 13-ին ուղարկված կրկնակի հարցման պատասխանը տրամադրվել է ուշացումով՝ փետրվարի 23-ին։  
 **Փետրվարի 13-ին** «Infocom.am»-ը գրավոր հարցում է ուղարկել ԱԺ «Հայաստան» խմբակցության պատգամավոր Աղվան Վարդանյանին՝ վերջինիս հայտարարագրում եղած անհամապատասխանությունների վերաբերյալ պարզաբանումներ ստանալու համար։ Օրենքով սահմանված 5-օրյա ժամկետում պատասխան չստանալով՝ խմբագրությունը նրա հետ կապ է հաստատել հեռախոսով, և նա հրաժարվել է պատասխանել հարցերին[[80]](#footnote-80)։  
 **Փետրվարի 16-ին** կայքը նույն խնդրանքով դիմել է «Քաղաքացիական պայմանագիր» խմբակցության պատգամավոր Կարեն Սարուխանյանին։ 5-օրյա ժամկետը լրանալուց հետո զանգահարել են պատգամավորին, իսկ վերջինս պատասխանի համար պահանջել է ևս 30 օր։ Այդ ժամկետի լրանալուց հետո էլ հարցումը մնացել է անպատասխան՝ չնայած լրացուցիչ զանգերին։  
 **Փետրվարի 21-ին** նույն հարցադրումով կայքը դիմել է «Քաղաքացիական պայմանագիր» խմբակցության մեկ այլ պատգամավորի՝ Թագուհի Ղազարյանին։ Փետրվարի 28-ին նրա օգնականը հեռախոսով հայտնել է, թե Ղազարյանի հայտարարագրում խնդիր չկա, և հարցմանը պատասխանելու կարիք չունեն։   
 **Փետրվարի 28-ին** ուղարկված նույնաբովանդակ հարցմանը չի պատասխանել նաև «Քաղաքացիական պայմանագիր» խմբակցության պատգամավոր Տաթևիկ Գասպարյանը։  
  
 **Փետրվարի 1-ին** «Aravot.am» լրատվական կայքը գրել է, որ հարցում է ուղարկել ԿԳՄՍ նախարար Ժաննա Անդրեասյանին՝ խնդրելով տրամադրել տեղեկություններ այն մանկավարժների մասին, որոնք, ըստ պաշտոնական տեղեկատվության, առաջարկել են «Հայոց պատմություն» առարկան վերափոխել «Հայաստանի պատմություն» առարկայի։ ԿԳՄՍ նախարարությունից պատասխանել են, որ գերատեսչությունը լիազորված չէ հայտնելու այդ մասնագետների անունները[[81]](#footnote-81): Վերջիններս կարող են հրապարակային հանդես գալ իրենց իսկ համաձայնությամբ և նախաձեռնությամբ»: Կայքն ավելի վաղ **նույն հարցով դիմել էր** ՀՀ վարչապետի մամուլի քարտուղար Նազելի Բաղդասարյանին և խնդրել այդ ուսուցիչների տվյալները, որպեսզի հնարավորություն ունենա հարցազրույց վարել նրանց հետ և լսել նրանց հիմնավորումները, սակայն մամուլի քարտուղարը ևս չի տրամադրել և ասել է, թե ճշտել է վարչապետից, որ առարկան վերանայելու առաջարկը եղել է տարբեր ձևաչափերում և մասնավոր զրույցներում:

**Փետրվարի 5-ին** «Fip.am» կայքի հիմնադիր «Իրազեկ քաղաքացիների միավորում» ՀԿ-ն ընդդեմ ՀՀ ՆԳՆ-ի գործով պատասխանողը դիմել է վերաքննիչ ատյան՝ բողոքարկելով ընդհանուր իրավասության դատարանի վճիռը, որով հարցմանը պատասխան տրամադրելուն պարտավորեցնելու պահանջով 2023թ․ մարտի 1-ին ներկայացված հայցը բավարարվել էր։  
 Հիշեցնենք՝ ՀԿ-ն խնդրել էր, որ նախարարությունը տրամադրի սպառիչ տեղեկություններ, թե 2022 թվականի դեկտեմբերին ոստիկանության պարեկային ծառայության առաջքաշման ներկայացված 4 ծառայողներից յուրաքանչյուրը քանի՞ բացահայտում է ունեցել և ինչ դեպքեր են դրանք եղել։ Դեկտեմբերի 27-ին դատարանը վճռով ՆԳՆ-ին պարտավորեցրել էր տրամադրել ամբողջական տեղեկություններ:   
  
 **Փետրվարի 7-ին** Երևանի ընդհանուր իրավասության դատարանում կայացել է «Fip.am» կայքի հիմնադիր «Իրազեկ քաղաքացիների միավորում» ՀԿ-ն ընդդեմ «Հանրային հեռուստաընկերություն» ՓԲԸ-ի գործով դատական նիստը՝ հարցմանը պատասխանելուն պարտավորեցնելու պահանջով։ Հայցը ներկայացվել է 2023թ․ օգոստոսի 11-ին, քանի որ հայցվորը չի ստացել հետևյալ հարցերի պատասխանները․ Երևանի ավագանու ընտրություններից առաջ ինչո՞ւ է հարցազրույց վերցվել փոխքաղաքապետերից հենց Տիգրան Ավինյանից և արդյո՞ք Հանրային հեռուստաընկերությունը համանման հարցազրույցի հնարավորություն կընձեռի այլ քաղաքական ուժերի քաղաքապետի թեկնածուներին։ Դատական հաջորդ նիստը նշանակվել է հունիսի 5-ին։  
  
 **Փետրվարի 12-ին** «Oragir.News» լրատվական կայքը գրավոր հարցում է ուղարկել Բարձրագույն կրթության և գիտության կոմիտե՝ պարզաբանում խնդրելով լուրի կապակցությամբ, թե Վանաձորի պետական համալսարանի ռեկտոր Ռուստամ Սահակյանին պրոֆեսորի կոչումը ԲՈԿ-ի կողմից պաշտոնական փաստաթղթերի կեղծումով է տրվել։ Պատասխան այդպես էլ չի ստացվել[[82]](#footnote-82)։   
  
  
 **Փետրվարի 15-ին** «Fip.am» կայքի հիմնադիր «Իրազեկ քաղաքացիների միավորում» ՀԿ-ն հայցադիմում է ներկայացրել Վարչական դատարան ընդդեմ ՀՀ ՆԳՆ մարդկային ռեսուրսների կառավարման վարչության պետ Արշակ Արշակյանի՝ Վարչական իրավախախտումների վերաբերյալ օրենսգրքի 189.7-րդ հոդվածի խախտման հիմքով վարչական պատասխանատվության ենթարկելու պահանջով։ Հայցի առիթը եղել է հունվարի 8-ին գերատեսչությանն ուղղված հարցման պատասխանի մերժումը։ Իսկ հարցումով պահանջվել է տրամադրել ներքին գործերի նախարարի 2023թ. դեկտեմբեր ամսվա աշխատաժամանակի հաշվարկի տեղեկագիրը։ Հայցադիմումը փետրվարի 23-ին ընդունվել է վարույթ, դատական նիստ է նշանակվել մայիսի 29-ին։  
 **Փետրվարի 15-ին** «Fip.am» կայքի հիմնադիրը ևս մեկ հայցադիմում է ներկայացրել Վարչական դատարան ընդդեմ ՀՀ ՆԳՆ-ի՝ տեղեկության տրամադրմանը պարտավորեցնելու պահանջով։ Այս հարցումը վերաբերել է նախորդ հարցման մերժման պարզաբանմանը, որը նույնպես մնացել է անպատասխան։ Հայցվորը հունվարի 22-ին դիմել էր ՆԳՆ՝ խնդրելով հայտնել, թե «Տեղեկատվության ազատության մասին» ՀՀ օրենքի ո՞ր դրույթի հիմքով է մերժվել տեղեկության տրամադրումը։ Փետրվարի 20-ին հայցադիմումն ընդունվել է վարույթ, դատական նիստ է նշանակվել հուլիսի 3-ին։

**Փետրվարի 20-ին** «Hetq.am» առցանց պարբերականը ՀՀ Կենտրոնական բանկ հարցում է ուղարկել՝ պարզելու, թե արդյո՞ք Ռուբեն Վարդանյանի՝ Բաքվի բանտում գտնվելու փաստը ԿԲ-ն որևէ կերպ հաշվի առնելու է «Ամերիաբանկի» բաժնետոմսերի 90%-ի վաճառքի գործարքը հավանության արժանացնելու կամ մերժելու հարցում, և արդյո՞ք Ռուբեն Վարդանյանի՝ որպես բաժնետեր, համաձայնությունը պարտադիր չէ բանկի բաժնետոմսերի վաճառքը կազմակերպելու համար։ Նշված երկու հարցերին ԿԲ-ն շրջանցող պատասխաններ է տվել[[83]](#footnote-83)։

**Փետրվարի 23-ին** «Hetq.am» առցանց պարբերականը գրել է, որ ԱԱԾ-ին և Պաշտպանության նախարարությանը հարցում է ուղարկել հայ-ադրբեջանական սահմանը հատած Չեխիայի քաղաքացու մասին, ում ադրբեջանցի զինվորականները ձերբակալել էին։ Լրատվամիջոցը հետաքրքրվել է, թե սահմանի ո՞ր հատվածից է անցել քաղաքացին, անվտանգային ո՞ր գերատեսչության պահպանության ներքո է եղել սահմանի այդ հատվածը, ինչպե՞ս է այդ քաղաքացին կարողացել հատել միջդիրքային ականապատ տարածքը, արդյո՞ք հայկական կողմը ներգրավված է Չեխիայի քաղաքացու՝ Բաքվից հետվերադարձի գործընթացին, և վերջապես արդյո՞ք այդ անձը կապ ունի Հայաստանում Եվրոպական միության դիտորդական առաքելության հետ[[84]](#footnote-84)։ Երկու գերատեսչություններն էլ տվել են նույնաբովանդակ պատասխան այն մասին, որ Չեխիայի քաղաքացու կողմից սահմանի հատման վերաբերյալ իրենք տեղեկություն չունեն։ Սակայն Պաշտպանության նախարարությունը նախապես խնդրել էր 30-օրյա լրացուցիչ ժամկետ՝ խմբագրության հարցերին պատասխանելու համար և արդյունքում մերժել է։   
  
 **Փետրվարի 29-ին** ՀՀ վերաքննիչ վարչական դատարանում «Հետաքննող լրագրողներ» ՀԿ-ն («Hetq.am» առցանց պարբերականի հիմնադիր) ընդդեմ Ազգային ժողովի (երրորդ կողմ՝ ՀՀ ֆինանսների նախարարություն) գործով տեղի է ունեցել դատավորի փոխարինում, իսկ մարտի 29-ին հայցն ընդունվել է նոր վարույթ։

Հիշեցնենք՝ հայցը ներկայացվել է 2021թ․ դեկտեմբերի 14-ին՝ տեղեկություններ տրամադրելուն պարտավորեցնելու պահանջով։ Լրատվամիջոցը չի ստացել հետևյալ հարցերի պատասխանը՝ ո՞ւմ է սպասարկում ԱԺ 43 ավտոմեքենաներից յուրաքանչյուրը, որքա՞ն է դրանցից յուրաքանչյուրի ծախսը, որից հետո դիմել է դատարան։ 2022թ․ հունիսի 30-ին դատարանի վճռով ԱԺ նախագահ Ալեն Սիմոնյանը պարտավորեցվել է տրամադրել հայցվող տեղեկությունները, հայցվորի փաստաբանին վճարել 80 հազար դրամ և 8 հազար դրամ՝ որպես պետական տուրք: Պատասխանողը բողոքարկել է վճիռը վերաքննիչ ատյանում։   
 Հաջորդ դատական նիստը նշանակվել է սեպտեմբերի 12-ին։

**Մարտի 6-ին** Վարչական դատարանում կայացել է «Fip.am» կայքի հիմնադիր «Իրազեկ քաղաքացիների միավորում» ՀԿ-ն ընդդեմ ՀՀ պաշտպանության նախարարության գլխավոր քարտուղար Համլետ Բատիկյանի գործով դատական նիստը՝ ՀՀ վարչական իրավախախտումների վերաբերյալ օրենսգրքի 189.7 հոդվածի հիմքով Համլետ Բատիկյանին վարչական պատասխանատվության ենթարկելու պահանջով։  
2023թ․ օգոստոսի 30-ին ներկայացրած հայցի առիթն այն է, որ ՀՀ ՊՆ-ն չի տրամադրել տեղեկություններն այն մասին, թե 2020թ․ սեպտեմբերի 27-ից դեկտեմբերի 31-ը և 2023թ․ հունվարի 1-ից ապրիլի 3-ը դասալքության հոդվածով քանի՞ գործ է քննվել դատարանում, քանի՞ բավարարված և քանի՞ մերժված հայց կա։   
 Հաջորդ դատական նիստը նշանակվել է սեպտեմբերի 12-ին։  
  
 **Մարտի 14-ին** «Առավոտ» թերթի լրագրող Գոհար Հակոբյանը դիմել է Արագածոտնի մարզպետարան՝ ճշտելու տարածված լուրերն այն մասին, որ մարզի դպրոցներում հերոսների փառքի անկյունները հեռացված են։ Քիչ անց լուրը հերքող տեղեկություն է տարածվել մարզպետարանի ֆեյսբուքյան էջով։ Այս կերպ խախտվել է օրենքով սահմանված կարգը, ըստ որի՝ տեղեկություն տնօրինողը պետք է հարցմանը պատասխանի նույն եղանակով, որով այդ հարցումը ստացվել է։ Բացի այդ, տվյալ մոտեցմամբ մարզպետարանը զրկել է լրատվամիջոցին իր նախաձեռնությամբ հայցվող տեղեկությունն առաջինն ստանալու և բացառիկ հրապարակում պատրաստելու հնարավորությունից։  
  
 **Մարտի 14-ին** Վարչական դատարանում կայացել է «Fip.am» կայքի հիմնադիր «Իրազեկ քաղաքացիների միավորում» ՀԿ-ն ընդդեմ Արտաքին գործերի նախարարության հայցով հերթական նիստը՝ 2022թ․ հոկտեմբերի 20-ին գերատեսչությունից հայցված տեղեկությունը տրամադրելուն պարտավորեցնելու պահանջով: Հարցումը վերաբերել է 2022թ․ սեպտեմբերի 13-ին ՀՀ սահմանների պաշտպանության նպատակով ՀԱՊԿ-ից ակնկալվող աջակցությանը: Հայցը ներկայացվել էր 2022թ․ նոյեմբերի 14-ին։  
 Հաջորդ դատական նիստը նշանակվել է սեպտեմբերի 24-ին։

***ԶԼՄ-ՆԵՐԻ ՈՒ ԼՐԱԳՐՈՂՆԵՐԻ ԳՈՐԾՈՒՆԵՈՒԹՅԱՆՆ ԱՌՆՉՎՈՂ ԱՅԼ ԻՐԱԴԱՐՁՈՒԹՅՈՒՆՆԵՐ* Հունվարի 10-ին** Երևանի ընդհանուր իրավասության դատարանը վարույթ է ընդունել 2023թ․ դեկտեմբերի 25-ին «Հրապարակ օրաթերթ» ՍՊԸ-ի ներկայացրած հայցն ընդդեմ պատգամավոր Արթուր Հովհաննիսյանի՝ զրպարտություն հանդիսացող տվյալները հրապարակայնորեն հերքելու, ինչպես նաև գործարար համբավին պատճառված վնասի փոխհատուցում վճարելու պահանջներով։ Հայցի առիթը դեկտեմբերի 15-ին պատասխանողի հայտարարությունն է ԱԺ ամբիոնից, ըստ որի՝ որոշ լրատվամիջոցներ, մասնավորապես՝ «Ժողովուրդ», «Հրապարակ» թերթերը, «Asekose.am»-ը, փողի դիմաց կարող են հոդված հրապարակել[[85]](#footnote-85)։   
 Դատական նիստ է նշանակվել ապրիլի 2-ին։  
 **Հունվարի 3-ին** նույն առիթով ընդդեմ պատգամավորի հայց է ներկայացրել նաև «Ժողովուրդ թերթի խմբագրություն» ՍՊԸ-ն՝ հրապարակայնորեն արված հայտարարությունը հերքելու և ներողություն խնդրելուն պարտավորեցնելու, պատճառված վնասը (4 միլիոն դրամի չափով) հատուցելու պահանջներով: Հունվարի 17-ին հայցադիմումն ընդունվել է վարույթ։ Դատական նիստ է նշանակվել ապրիլի 4-ին։  
  
 **Հունվարի 29-ին** Երևանի ընդհանուր իրավասության դատարանում կայացել է «168 ժամ» ՍՊԸ-ն և լրագրող Գոհար Սվազյանն ընդդեմ քաղաքացի Աշոտ Դավինյանի գործով դատական նիստը՝ վիրավորանքի համար ներողություն խնդրելու, զրպարտություն հանդիսացող տվյալները հերքելու, հերքման տեքստը հրապարակելուն պարտավորեցնելու, ինչպես նաև պատվին, արժանապատվությանը և գործարար համբավին պատճառված վնասի փոխհատուցում բռնագանձելու պահանջներով։   
 2023թ․հուլիսի 14-ին ներկայացված հայցի առիթը հունիսի 10-ին Աշոտ Դավինյանի ֆեյսբուքյան էջում կատարված գրառումն է լրագրողի ու լրատվամիջոցի հասցեին՝ ի պատասխան հունիսի 9-ին ՍՊԸ-ին պատկանող «168․am» կայքում հրապարակված՝ «Սեքս-սկանդալի կիզակետում հայտնված անձին նշանակել են ՇՊՀ քոլեջի ու վարժարանի ընդհանուր կոորդինատոր-ղեկավար» հոդվածի [[86]](#footnote-86)։   
 Գործով նիստ է կայացել նաև մարտի 5-ին, իսկ 25-ին դատարանը վճռել է հայցը մերժել․ հիմքում այն հանգամանքն է, որ գործով չի ապացուցվել փաստը, որ վիճարկվող գրառումը կատարել է հենց Աշոտ Դավինյանը։  
  
 **Հունվարի 30-ին** Երևանի ընդհանուր իրավասության դատարանում շարունակվել է «Նյուզ ԷյԷմ» ՍՊԸ-ն ընդդեմ Ստյոպա Սաֆարյանի գործով կրկնակի քննությունը՝ գործարար համբավին պատճառված վնասի փոխհատուցման պահանջով։  
 Հիշեցնենք, որ 2019թ․ օգոստոսի 28-ին ներկայացված հայցի առիթը եղել է Ֆեյսբուքում նույն թվականի հուլիսի 29-ին պատասխանողի արած գրառումն այն մասին, որ կայքն ստացել է պատվեր Ռոբերտ Քոչարյանի գրասենյակից՝ դատավորների վերաբերյալ ինչ-որ հոդվածներ հրապարակելու համար[[87]](#footnote-87)։   
2022թ․ հուլիսի 15-ին հայցը մասնակի բավարարվել էր՝ պատասխանողը պարտավորեցվել էր Ֆեյսբուքի իր անձնական էջում հերքել վիճարկվող արտահայտությունները։ Պատասխանողը վերաքննիչ բողոք էր ներկայացրել, որը մասնակի բավարարվել էր, առաջին ատյանի վճիռը բեկանվել էր, և գործն ուղարկվել էր նույն դատարան՝ նոր քննության:   
 Դատական հաջորդ նիստը նշանակվել է ս. թ. հունիսի 6-ին։  
  
 **Փետրվարի 1-ին** Տավուշի մարզի ընդհանուր իրավասության դատարանում (նստավայրը՝ ք․ Իջևան) կայացել է «Aravot.am» լրատվական կայքի լրագրող Հռիփսիմե Ջեբեջյանն ընդդեմ քաղաքացի Խաժակ Թանանյանի գործով հերթական դատական նիստը՝ հրապարակային արտահայտված վիրավորանքից պատիվն ու արժանապատվությունը պաշտպանելու պահանջով։  
 2023թ․ օգոստոսի 28-ին ներկայացրած հայցի առիթը համացանցում լրագրողի հասցեին հնչեցված արտահայտություններն են[[88]](#footnote-88)։  
 Գործով դատական նիստեր են կայացել նաև մարտի 19-ին և 21-ին, հաջորդը նշանակվել է ապրիլի 3-ին։  
 **Փետրվարի 7-ին** Երևանի ընդհանուր իրավասության դատարանում կայացել է«Newday.am» կայքի խմբագիր Անի Գևորգյանն ընդդեմ քաղաքացի Լալա Բերնեցյանի գործով դատական նիստը՝ հրապարակային արտահայտված վիրավորանքից պատիվն ու արժանապատվությունը պաշտպանելու պահանջով։ 2023թ․ օգոստոսի 28-ին ներկայացված հայցի առիթը հուլիսի 25-ին վարչապետ Նիկոլ Փաշինյանի ասուլիսից հետո լրագրողի դեմ սկսած արշավն է սոցցանցերում՝ վիրավորանքների, սպառնալիքների, ֆիզիկական հաշվեհարդարի կոչերի տեսքով[[89]](#footnote-89):    
 Հաջորդ դատական նիստը նշանակվել է ապրիլի 18-ին։  
 **Փետրվարի 20-ին** Կոտայքի մարզի ընդհանուր իրավասության դատարանում (նստավայրը՝ ք․ Աբովյան) շարունակվել է նույն հայցվորն ընդդեմ քաղաքացի Դիանա Մարտիրոսյանի գործով դատական նիստը՝ հրապարակային արտահայտված վիրավորանքից պատիվն ու արժանապատվությունը պաշտպանելու և 400 հազար դրամ փոխհատուցում բռնագանձելու պահանջներով։  
 Այս հայցը ներկայացվել է 2023թ․ հոկտեմբերի 13-ին, իսկ առիթը ս**եպտեմբերի 11-ին՝ Երևանի ավագանու ընտրությունների քարոզարշավի ժամանակ,** Դիանա Մարտիրոսյանի հարձակակումն է Անի Գևորգյանի վրա, որն ուղեկցվել է վիրավորանքով ու սպառնալիքներով[[90]](#footnote-90):   
 Հաջորդ դատական նիստը նշանակվել է ս. թ. մայիսի 7-ին։  
 **Փետրվարի 13-ին** Վարչական դատարանում կայացել է «Հայկական երկրորդ հեռուստաալիք» ՍՊԸ-ն ընդդեմՀեռուստատեսության և ռադիոյի հանձնաժողովի գործով դատական նիստը՝ հանրային մուլտիպլեքսում մայրաքաղաքային սփռման սլոթի օգտագործման լիցենզավորման մրցույթում ՍՊԸ-ին հաղթող ճանաչելու և լիցենզիա տրամադրելու մասին որոշում ընդունելուն պարտավորեցնելու պահանջով։Հիշեցնենք, որ հայցը ներկայացվել է 2023թ․ հունվարի 5-ին։ Հաջորդ դատական նիստը նշանակվել է ս․ թ․ հուլիսի 12-ին։  
 **Մարտի 5-ին** Վերաքննիչ վարչական դատարանում տեղի է ունեցել դատավորի փոխարինում նույն հայցվորն ընդդեմ նույն պատասխանողի մեկ այլ գործով։ Այս հայցը ներկայացվել է 2021թ․ օգոստոսի 6-ին՝ հանրային մուլտիպլեքսում մայրաքաղաքային սփռման սլոթի օգտագործման լիցենզավորման մրցույթում ՍՊԸ-ին հաղթող ճանաչելու և լիցենզիա տրամադրելու մասին որոշում կայացնելուն պարտավորեցնելու պահանջով։ 2023թ․ հունվարի 12-ին Վարչական դատարանը որոշել էր կարճել գործը, ինչի դեմ հայցվորը բողոք էր ներկայացրել վերաքննիչ ատյան։

***Զեկույցը պատրաստել է Խոսքի ազատության պաշտպանության կոմիտեն՝ «Հանուն ժողովրդավարության ազգային հիմնադրամի» (NED, ԱՄՆ) աջակցությամբ իրականացվող ծրագրի շրջանակներում: Զեկույցում տեղ գտած տեսակետները և գնահատականները ԽԱՊԿ-ինն են և կարող են չհամընկնել «Հանուն ժողովրդավարության ազգային հիմնադրամի» տեսակետների և դիրքորոշումների հետ:***

1. [**https://www.e-draft.am/projects/6936/about**](https://www.e-draft.am/projects/6936/about) [↑](#footnote-ref-1)
2. **<https://shorturl.at/abyOP>** [↑](#footnote-ref-2)
3. **<https://infocom.am/hy/article/124246>** [↑](#footnote-ref-3)
4. **<https://shorturl.at/govwI>** [↑](#footnote-ref-4)
5. **<https://www.e-draft.am/projects/6936/about>** [↑](#footnote-ref-5)
6. **<https://shorturl.at/gvAFU>** [↑](#footnote-ref-6)
7. **<https://hy.armradio.am/archives/549094?fbclid=IwAR2El045QC3VK3YuQTtcBKw-OFFkr0383CkDuxWh22q9u4Ty43FgcdlzHys>** [↑](#footnote-ref-7)
8. **<https://t.ly/0zio2>** [↑](#footnote-ref-8)
9. **<https://shorturl.at/bmrOT>** [↑](#footnote-ref-9)
10. **<https://shorturl.at/EKLQ1>** [↑](#footnote-ref-10)
11. **<https://freedomhouse.org/sites/default/files/2024-02/FIW_2024_DigitalBooklet.pdf>** [↑](#footnote-ref-11)
12. **<https://hetq.am/hy/article/150809>** [↑](#footnote-ref-12)
13. **<https://www.youtube.com/watch?v=LINGkpRwwjw>** [↑](#footnote-ref-13)
14. **<https://hraparak.am/post/784d07c164dcd1120286795b9080f4d1>** [↑](#footnote-ref-14)
15. **<https://armlur.am/915337/>** [↑](#footnote-ref-15)
16. **<https://hayeli.am/?p=130607&l=am%2F&fb_comment_id=2275903112504681_2276035325824793>** [↑](#footnote-ref-16)
17. **https://bit.ly/3osPnYc** [↑](#footnote-ref-17)
18. **<https://www.youtube.com/watch?v=EQ1cf6LhYj0>** [↑](#footnote-ref-18)
19. **<https://www.youtube.com/watch?v=etKjEn_RcQ4>** [↑](#footnote-ref-19)
20. **https://bit.ly/3Ozibca** [↑](#footnote-ref-20)
21. **<https://168.am/2021/04/12/1493119.html>** [↑](#footnote-ref-21)
22. **<https://bit.ly/3KW2sFj>** [↑](#footnote-ref-22)
23. **<https://www.youtube.com/watch?v=TUNDTk4EvlI&t=2662s>** [↑](#footnote-ref-23)
24. **<https://hraparak.am/post/ffdfbdaf80b1f166ee6b67fa65274917>** [↑](#footnote-ref-24)
25. **<https://ankakh.com/hy/article/115380>** [↑](#footnote-ref-25)
26. **<https://shorturl.at/EGJO7>** [↑](#footnote-ref-26)
27. **<https://www.youtube.com/watch?v=mRhqHwip_G0>** [↑](#footnote-ref-27)
28. **<https://youtu.be/7qrerbBC0h4>** [↑](#footnote-ref-28)
29. **<https://www.youtube.com/watch?v=_7-lGpLElpo&t=1007s>** [↑](#footnote-ref-29)
30. **<https://hraparak.am/post/653464c6a4488b5f2aab808fa3308298>** [↑](#footnote-ref-30)
31. **https://factor.am/732479.html** [↑](#footnote-ref-31)
32. **<https://www.youtube.com/watch?v=VKP-wttP3jw>** [↑](#footnote-ref-32)
33. **<https://lurer.com/?p=471857&l=am>** [↑](#footnote-ref-33)
34. **<https://armlur.am/1333460/?fbclid=IwAR0-aQh6lDSWhB8gl8Q_smB_F0JC5PEuyaOyDrNp_7wGx_gg-EWFRAf1bmo>** [↑](#footnote-ref-34)
35. **<https://www.youtube.com/watch?v=3R78TT_sYb4>** [↑](#footnote-ref-35)
36. **<https://shorturl.at/dkrKU>** [↑](#footnote-ref-36)
37. **<https://blognews.am/arm/news/852711/?fbclid=IwAR1296o1CPcNnUlq0uqoDmzFDYS70TcmTukicg-lATAHIzOP_1pDweeDxMo>** [↑](#footnote-ref-37)
38. **<https://shorturl.at/sILM8>** [↑](#footnote-ref-38)
39. **<https://blognews.am/arm/news/854079/zpmk-n-metodabar-ochnchacnum-e-hayastani-haravy-ov-e-brnelu-goxi-dzerqy.html>** [↑](#footnote-ref-39)
40. **<https://hraparak.am/post/ff7810334141e584152bd44530212699>** [↑](#footnote-ref-40)
41. **<https://www.aravot.am/2022/10/03/1295422/>** [↑](#footnote-ref-41)
42. **<https://oragir.news/hy/material/2023/03/09/73385>** [↑](#footnote-ref-42)
43. **<https://hraparak.am/post/ac0a57cd162fe9fac32b3ae0719f2877>** [↑](#footnote-ref-43)
44. **<https://www.youtube.com/watch?v=lK6HT5ihmKQ>** [↑](#footnote-ref-44)
45. **<https://hraparak.am/post/fce1d14accd0c9cceabc338fdc0e6a51>** [↑](#footnote-ref-45)
46. **<https://hraparak.am/post/1129192114>** [↑](#footnote-ref-46)
47. **<https://www.pastinfo.am/hy/news/2022/06/25/0pl4o52te/1422480?fbclid=IwAR1FYIdCqHMOtRSKgT3pFk2dePEu0noniHRQtpY4zHpFLYyOc7I91dD71oQ>** [↑](#footnote-ref-47)
48. **<https://shorturl.at/RS037>** [↑](#footnote-ref-48)
49. **<https://news.am/arm/news/715553.html?fbclid=IwAR1ylYKEbbCvMHBqgLEU1oIYoEovjLuBLWdQw6lpFy326e0iQXYlf-_3uLw>** [↑](#footnote-ref-49)
50. **<https://armlur.am/1254318/>** [↑](#footnote-ref-50)
51. **<http://yerkir.am/news/view/233589.html>** [↑](#footnote-ref-51)
52. **<https://www.armtimes.com/hy/article/280600>** [↑](#footnote-ref-52)
53. **<https://iravunk.com/?p=276934&l=am&fbclid=IwAR10TnAfA4Z-BdJ2S6Qwr9IIdLmiXTUcoSrxDVXFj-xUfCQEDM-nBDvBpxU>** [↑](#footnote-ref-53)
54. **<https://www.tert.am/am/news/2024/01/24/arcvanik-zangezur/4067379>** [↑](#footnote-ref-54)
55. **<https://hraparak.am/post/591fb734e3d84d0d37fd972c>** [↑](#footnote-ref-55)
56. **<https://hraparak.am/post/591fb531e3d84d0d37fd8835>** [↑](#footnote-ref-56)
57. **<https://shamshyan.com/hy/article/2023/10/29/1249079>** [↑](#footnote-ref-57)
58. **<https://www.facebook.com/taguhi.aslanyan/posts/4325353364182778>** [↑](#footnote-ref-58)
59. **<http://hzham.am/articles/1622303581537336.html>** [↑](#footnote-ref-59)
60. **<https://bit.ly/3b6RtcZ>** [↑](#footnote-ref-60)
61. **<https://oragir.news/hy/material/2023/09/02/89321?fbclid=IwAR1NueeLo_GX7WUE_dmCkTAQD8xjc9MGxaIIL5R5QV-RgXyyfMy0-lUZws8>** [↑](#footnote-ref-61)
62. **<https://analitik.am/news/view/633589>** [↑](#footnote-ref-62)
63. **<http://medianews.site/345320/>** [↑](#footnote-ref-63)
64. **<https://www.aravot.am/2024/03/05/1404034/?fbclid=IwAR26754GgTmZ_bBQ-yqy5ftcBjJLo9i1ONAo5ks3qTxBMjW9IS8pNEg4cUQ>** [↑](#footnote-ref-64)
65. **<https://shorturl.at/imGV1>** [↑](#footnote-ref-65)
66. **<https://www.24news.am/news/325671>** [↑](#footnote-ref-66)
67. **<https://168.am/2023/03/07/1842796.html>** [↑](#footnote-ref-67)
68. **<https://www.youtube.com/watch?v=r4unCQxNB84>** [↑](#footnote-ref-68)
69. **<https://blognews.am/arm/news/829955/gortsarar-eremyan-davon-veratsvel-e-bespredelshiki.html>** [↑](#footnote-ref-69)
70. **<https://shorturl.at/ovzER>** [↑](#footnote-ref-70)
71. **<https://www.pastinfo.am/hy/news/2023/02/20/7bccnlg16/1536743>** [↑](#footnote-ref-71)
72. **<https://armlur.am/889450/>** [↑](#footnote-ref-72)
73. **<https://168.am/2020/03/06/1269324.html>** [↑](#footnote-ref-73)
74. **<https://news.am/arm/news/584108.html>** [↑](#footnote-ref-74)
75. **<https://livenews.am/press/2021/118410/30/23/45/>** [↑](#footnote-ref-75)
76. [**https://shorturl.at/buGS7**](https://shorturl.at/buGS7) [↑](#footnote-ref-76)
77. **<https://factor.am/732476.html>** [↑](#footnote-ref-77)
78. **<https://oragir.news/hy/material/2024/02/07/105995>** [↑](#footnote-ref-78)
79. **<https://hetq.am/hy/article/163727>** [↑](#footnote-ref-79)
80. **<https://infocom.am/hy/article/124647>** [↑](#footnote-ref-80)
81. **<https://www.aravot.am/2024/02/01/1397245/?fbclid=IwAR2B-Nbz_rvlhV5PwJAxkHEu6DFExJd204TyAG6QJQeKpYP77TxvLzJKqrE>** [↑](#footnote-ref-81)
82. **<https://oragir.news/hy/material/2024/02/23/107897>** [↑](#footnote-ref-82)
83. **<https://hetq.am/hy/article/164453>** [↑](#footnote-ref-83)
84. [**https://hetq.am/hy/article/164512**](https://hetq.am/hy/article/164512) [↑](#footnote-ref-84)
85. [**https://www.youtube.com/watch?v=PXwgJH0KASU&t=592s**](https://www.youtube.com/watch?v=PXwgJH0KASU&t=592s) [↑](#footnote-ref-85)
86. **<https://168.am/2023/06/09/1885505.html>** [↑](#footnote-ref-86)
87. **<https://www.armdaily.am/?p=61205&l=am>** [↑](#footnote-ref-87)
88. **<https://www.aravot.am/2023/07/28/1358203/>** [↑](#footnote-ref-88)
89. **<https://www.aravot.am/2024/02/07/1398511/>** [↑](#footnote-ref-89)
90. **<https://www.youtube.com/watch?v=kSHJT2LY_J0>** [↑](#footnote-ref-90)